COVID-19 Ўзбекистон иқтисодига нисбатан паст зарар келтиряпти – эксперт | Qalampir.uz\nCOVID-19 Ўзбекистон иқтисодига нисбатан паст зарар келтиряпти – эксперт\nЖамият\t22 Август 2020 19:35 6317\nCOVID-19 пандемияси даври билан боғлиқ иқтисодий инқироз натижасида Ўзбекистон иқтисодиётининг пасайиши бошқа давлатларникига нисбатан сезиларли даражада кам бўлган. Бу ҳақда “Renaissance Capital” таҳлилий агентлигининг Россия ва МДҲ бўйича иқтисодчиси София Донец ёзмоқда. У Ўзбекистон қаторига Қозоғистонни ҳам киритган.\nЭкспертнинг фикрича, Марказий Осиё мамлакатлари, шу жумладан Ўзбекистон ва Қозоғистон инқирознинг жиддий оқибатларини ҳис қилган, аммо бу йил ушбу мамлакатларда иқтисодий инқироз, умуман олганда, дунёнинг кўплаб ривожланган ва ривожланаётган иқтисодиётларига қараганда анча паст бўлиши мумкин.\n“Қозоғистон ва Ўзбекистон учун пандемиянинг ва у келтириб чиқарган карантин чораларининг таъсири паст бўлишига тизимли ўзига хосликлар сабаб бўлди. Булар қаторига истеъмол хизматлари (масалан, туристик) ёки карантинга чидамсиз бўлган кичик ва ўрта бизнеснинг иқтисодиётдаги ҳиссаси нисбатан пастлиги, давлат секторида бандликнинг юқорилиги ва яхши саноат потенциали киради”, деган Донец.\nБундан ташқари, у мана шу давлатлар 2020 йилга яхши формада келгани, ялпи ички маҳсулот 4 фоиздан кўпроқ ўсгани ва давлат қарзи паст даражада эканини ҳамда бюджет маблағлари барқарорлаштирилганини қўшимча қилди.\n“Бу ўз навбатида давлат томонидан қўллаб-қувватлаш чораларини амалга ошириш учун имкон яратди”, дейди Донец.\nУнинг сўзларига кўра, Ўзбекистонда ҳам, Қозоғистонда ҳам биринчи марта карантин юмшатгач, касаллик ортиб кетди. Бу қатъий карантин чораларини қайтаришга мажбур қилди.\n“Бироқ ҳозирги вазиятда биз касаллик тарқалиши “пик”дан ўтган деб ҳисоблаймиз. Бу фақатгина чекловлар амал қилгани учунгина эмас, балки аҳолининг маълум қисми касални бошдан ўтказиб бўлгани ҳисобига юз берди. Шундан сўнг, кўплаб давлатларда вазият барқарорлашди. Биз йил охиригача иқтисодий фаоллик бир текисда ривожланишини кутяпмиз”, дейди у.\nНатижада Ўзбекистон 2020 йилни иқтисодий пасайишсиз (1 фоиз атрофидаги ўсиш билан), Қозоғистон эса озгина пасайиш билан (2,2 фоиз) якунлаши мумкин.\n“Бизнинг фикримизча, ўрта муддатли истиқболда икки давлат ҳам барқарор демография, ислоҳотларнинг мувозанатли дастури ҳамда алоҳида тармоқ ва бозорларни жадал ўсишини таъминлаш учун яхши потенциалга эга. Ушбу мамлакатларнинг инвесторлар учун жозибадорлиги барқарор солиқ сиёсати, ташқи позиция ва мустаҳкам молия тизимини яратишга ёрдам беради”, деган Донец.\nАввалроқ, Европа тикланиш ва тараққиёт банкининг собиқ раҳбари Сума Чакрабарти Озарбайжоннинг “Trend” нашрига берган интервьюсида Ўзбекистон иқтисоди жуда яхши ривожланаётганини ва бу йилига 5-6 фоизни ташкил этаётганини айтиб ўтганди.\nЧакрабартининг таъкидлашича, Жаҳон банкининг "Иш юритиш қулайлиги" сўнгги ҳисоботида, Ўзбекистон охирги ўн икки ой ичида ишбилармонлик муҳити энг яхшиланган йигирма мамлакат қаторига киритилган.\n24 Январь 21:32 46126\n24 Январь 13:55 35406\n25 Январь 09:19 35394\n24 Январь 14:11 30789\n25 Январь 17:54 22121


Азамат Абдураимов: Майдонда ҳамиша бор маҳоратни ишга солган ҳолда ўйнаш зарур — Ўзбекистон футбол ассоциацияси расмий сайти.\nЎзбекистон U-16 терма жамоаси бугун БААлик тенгқурларига қарши иккинчи ўртоқлик учрашувини ўтказди. Қизиқарли тарзда кечган мазкур беллашувда кучлар тенг келди – 1:1.\nЎйиндан сўнг Ўзбекистон U-16 терма жамоаси устози Азамат Абдураимов қуйидагича фикр билдириб ўтди:\n- Саралаш баҳсларида ёмон ўйнагандан кўра бугунгидек ўртоқлик ўйинида ёмон ўйин намойиш этган маъқул, назаримда. Бугун асосий таркиб футболчилари майдонга тушишди. Аммо энди ўйланиб қолдик, асосий таркибмиз бугунги баҳсда майдонга тушган футболчиларми ёки ўтган сафарги учрашувда ўйнаганларми. Бугундан ушбу йиғин якунланади ва 14 сентябрдан яна йиғиламиз. Якуний таркиб мусобақа олдидан эълон қилинади.\nЎтган сафарги учрашувда кўпинча ўйин амалиётига эга бўлмаётган футболчилар майдонга тушишган эди. Бугун эса Душанбе ҳамда Москвада ўтган мусобақада ўйнаган футболчилар майдонда ҳаракат қилишди. Йигитларга ўйин олдидан ҳам тўлиқ диққат-эътиборни жамлаган ҳолда ҳаракат қилиш лозим эканини таъкидлаган эдим. Зеро рақибни менсимаслик ва ўйиндан олдиноқ ғалаба қилдик, деб ўйлаш – нотўғри. Майдонда ҳамиша бор маҳоратни ишга солган ҳолда ўйнаш зарур. Шу жиҳатдан ҳам бугунги учрашув биз учун яхши дарс бўлди.\nНега мен биринчи бўлимни захира ўриндиғидан кузатмадим? Мен ҳар доим биринчи таймда трибунада ўтириб ўйинни кузатаман. Трибунадан ўйиннинг тўлиқ суратини кўриш осонроқ. Иккинчи таймда эса захира ўриндиғида ўтираман. Чунки иккинчи бўлимда кўпроқ футболчиларга кўрсатмалар бериб боришим талаб этилади, - деди мутахассис.


"Яндекс" директорлар кенгаши раиси вафот этди\n22:12 / 28.03.2016\n"Яндекс" компанияси директорлар кенгаши раиси Альфред Феноти 90 ёшида вафот этди, дейилмоқда компания берган хабарда.\n"Биз Элнинг ўлимидан жуда қайғудамиз. У буюк одам ва туғма етакчи – компаниямиз учун битмас-туганмас энергия манбаи эди. Бизга энди унинг билимлари ва зийраклиги жуда етишмайди. Бу оғир лаҳзада биз Элнинг рафиқаси Рике ва бутун Феноти оиласига таъзия билдирамиз", деб айтди компания бош директори Аркадий Волож.\nАльфред Феноти компания директорлар кенгаши таркибига унга асос солингандан бери кирган, раис лавозимини эса 2008 йилда эгаллаган. Аввалроқ у символларни оптик таниш ва компьютер анимацияси соҳасида ишловчи Information International Inc. компанияси бош директори бўлиб ишлаган.\nФеноти ўлимидан кейин унинг лавозимига Жон Бойтон вақтинчалик тайинланди. У бунгача компанияда ноижрочи директор лавозимини эгаллаб келган.


ЧИҚИНДИНИ ОСТОНАМГА ТАШЛАМАНГ, ИЛТИМОС... » Жиззах ҳақиқати газетаси расмий сайти\nЖиззах ҳақиқати газетаси » Жамият » ЧИҚИНДИНИ ОСТОНАМГА ТАШЛАМАНГ, ИЛТИМОС...\nАҳолининг экологик маданиятини оширишга бағишланган тадбирлар ўз самарасини бераяптими? Эрталаб қўлида чиқинди тўла селофан халта кўтарган она-боланинг ортидан кетар эканман, уйнинг шундоққина ёнидан оқиб ўтадиган анҳорга яқинлашганда, она боласига бир қараб олдида, қўлидаги чиқиндини сувга улоқтирди. Шу заҳоти 7-8 ёшли болакай ҳам онасининг хатти-ҳаракатларини такрорлади. Хўш, бу қилаётган ишимиз билан фарзандларимизга атроф-муҳитни муҳофаза қилиш, экологик маданиятни шакллантириш ҳақида нима дея оламиз?\nЖиззах шаҳридаги "Қассоблик" маҳалла фуқаролар йиғини ҳудудида шундай нохуш манзарани кўриш мумкин. Маҳалла ҳудудидаги 17/8-кўп қаватли уй қаршисида чиқинди жойи бор. Чиқинди жойи бўлсада, аҳоли томонидан махсус ажратилган майдонча қолиб, йўлларга, кўп қаватли турар жойларнинг йўлакларига ташлаб кетилаётгани ачинарлидир. Чиқиндилар-нинг таркибида касаллик чақирувчи патоген микроблар мавжуд. Улар турли оғир касалликларни келтириб чиқармаслигига ким кафолат беради?!\nАзалдан халқимиз остона хатлаб чиқадиган жойни тоза ва озода сақлашни яхши кўради. Агар сиз яшаётган хонадон атрофига чиқинди ташлаб кетишса, дилингиз хуфтон бўлмайдими? Буни ўзингизга нисбатан ҳурматсизлик, ҳаттоки ҳақорат деб қабул қиласиз. Шундай экан, ўзгалар ҳудудини оёқости қилишдан сақланайлик.\n— Илгари чиқиндини дуч келган жойга ташлаб кетишганиниэслай олмайман, — дейди меҳнат фахрийси Фотима она Атажонова. — Аммо айримлар куппа-кундузи ҳам чиқинди тўла халтани дуч келган жойга ташлаб кетади. Уларга "Ҳой, нима қиляпсиз? Бу ҳуқуқбузарлик-ку! Жаримасини тўланг!" дейдиган одам йўқ.\nАхир бу қачонгача давом этади? Вилоят экология ва атроф-муҳитни муҳофаза қилиш бошқармаси, янги ташкил этилган бўлимлар ва бўлинмалар, "Тоза ҳудуд" ДУК, маҳаллалар ва ширкат раҳбарлари, профилактика инспекторлари... буни қарангки, мутасаддилар шунчалар кўпки, санасангиз бармоғингиз етмайди. Бироқ уларнинг ҳамкорликдаги амалий ишлари кўзга кўринмаяпти.\nТАҲРИРИЯТДАН: шаҳримизнинг янада обод гўшага айланишида аҳоли ўртасида тарғибот ва ташвиқот ишларини янада ошириш, жойларда экологик инспекторлар фаолиятини кучайтириш зарур. Хориж тажрибасига назар ташлайдиган бўлсак, Германия, Сингапур, Испанияда машина деразасидан ахлат улоқтирганлик учун 200 евро, сигарет қолдиғинийўлакка ташлаш 90 евро миқдорда жаримага асос бўлади. Бизда ҳам аҳоли гавжум жойларда чиқиндилар учун махсус қутиларни кўпайтириш орқали кўчага чиқинди ташлаган фуқароларга жарима миқдорини кўпайтириб, маъмурий жазо қўллаш вақти етиб келди.


Қабулда давлат ва хўжалик бошқаруви органлари, туман ҳокимлиги мутасаддилари ва фуқаролар қатнашди. Аҳоли муаммоларини ҳал этишга алоҳида эътибор қаратилди. Фуқароларнинг ижтимоий ёрдам, электр таъминоти, газ, ички йўллар каби масалалар бўйича мурожаатлари тингланди. Мурожаатларнинг аксарияти жойида ҳал этилди. Муддат талаб этиладиган муаммоларнинг бартараф этилиши юзасидан прокуратуранинг соҳавий хизматларига ҳамда туманнинг тегишли мутасадди ташкилот ва идораларига топшириқлар берилди. Айрим мурожаатларнинг ижроси назоратга олинди.\n– Қўшним менга ўтиш учун йўл бермаётганлиги билан боғлиқ ҳолат юзасидан вилоят прокурорига мурожаат қилдим, – дейди Олот тумани “Пичоқчи” МФЙда яшовчи Гулнора Зарипова. – Ҳолат мутасаддилар томонидан ўрганилди. Судда ҳал қилиниши таъминланди.\nШунингдек, сайёр қабул доирасида пичоқчиликлар учун чуқурлаштирилган тиббий кўрик ҳамда арзонлаштирилган нархлардаги қишлоқ хўжалиги маҳсулотлари ярмаркаси ўтказилди. Ярмаркада 20 турдан ортиқ арзонлаштирилган озиқ-овқат маҳсулотлари сотувга чиқарилди.\nТадбир доирасида туманнинг чекка ҳудуди “Пичоқчи" маҳалла фуқаролар йиғинида доимий равишда суюлтирилган газдан фойдаланиб келаётган аҳолига суюлтирилган газ баллонлари етказиб берилди. Маҳалла ёшларининг бўш вақтини мазмунли ташкил этиш мақсадида бир қатор оммавий спорт тадбирлари уюштирилди. Кураш ва мини футбол бўйича “Прокурор кубоги” мусобақалари ўтказилди. Тадбир якунида вилоят прокурори томонидан 3 нафар ёшларнинг бандлигини таъминлаш мақсадида тикиш машинаси ҳамда ўт ўриш ускунаси берилди.\n– Боқувчимни йўқотганман, – дейди Олот тумани “Нуробод” МФЙда яшовчи Мафтуна Ғаниева. – Сайёр қабулда мурожаат қилгандим. Ҳунарим борлиги инобатга олинган ҳолда тикув машинаси берилди. Энди қишлоқ аёлларининг тикиш-бичиш ишларини бажараман. Оиламга даромад олиб келаман. Шу билан ўзимни ўзим банд қиламан.\nШунингдек, Олот туманида яшовчи Бурхон Саломатовга ўт ўрадиган аппарат олиб берилди. Энди Бурхон Саломатов қишлоқдошларининг томорқаларидаги ўтларни ўриб, ўзини ўзи банд қилади.


Янги Ўзбекистон тараққиётнинг мутлақо янги босқичида | Ўзбекистон Халқ демократик партияси\nЯнги Ўзбекистон тараққиётнинг мутлақо янги босқичида\n2020-09-03 15:19:15 1443\nДавлатимиз раҳбарининг мустақиллигимизнинг йигирма тўққиз йиллигига бағишланган тантанали маросимдаги нутқи ўзбекистонликман, деган ҳар бир инсонни тўлқинлантириб юборди. Ҳар бир фуқарода эртанги кунга, юртимизнинг порлоқ истиқболига чексиз ишонч туйғуларини уйғотди. Айниқса, бугунги синовли кунларда коронавирусга қарши мардона туриб курашаётган юртдошларимизнинг кўнгли таскин топгани, бугун “тош келса кемириб, сув келса симириб тобланган халқимиз” ўзининг сабр-матонати ва меҳр-оқибатини янада ёрқин намойиш қилаётгани бунинг исботидир.\nФақат бугун эмас, балки йигирма тўққиз йилдан бери мустақиллик ғояси, истиқлол руҳи барчамизга тоғдек таянч бўлиб келаётир. Юртбошимиз таъкидлаганларидек, “халқимизнинг улуғвор қудрати жўш урган ҳозирги замонда Ўзбекистонда янги бир уйғониш – Учинчи Ренессанс даврига пойдевор яратилмоқда, десак, айни ҳақиқат бўлади. Чунки бугунги Ўзбекистон – кечаги Ўзбекистон эмас. Бугунги халқимиз ҳам кечаги халқ эмас”.\nҲа, истиқлолга эришгач, Ўзбекистон тараққиёт сари дадил одимлай бошлади. Бу – баландпарвоз гаплар эмас, балки реал воқеликдир. Дунё ҳамжамияти буни кўриб, билиб турибди. Аслида ҳар қандай мўъжизанинг тагида ватанпарварлик, фидойилик, меҳнат, матонат ётади. Шу маънода, Президентимиз айтганларидек, ўзбек халқи бугун том маънода қудратли кучга айланди.\nМозий гувоҳ – заминимизда икки марта Ренессанс даври бўлган. Тақдир тақозаси, қонли урушлар, босқинчиларнинг очофатлиги боис тамаддунимиз равнақ топмаган. Ренессанс боқий бўлиши учун унинг пойдевори мустаҳкам бўлиши керак. Бугун ана шундай пойдевор барпо этилаяпти. Кейинги уч-тўрт йилда Ўзбекистонда амалга оширилаётган ислоҳотлар ва уларнинг натижаси пойдеворнинг ғиштчаларидир.\nМасалан, кейинги тўрт йилда юртимизда 43 та олий таълим муассасаси ташкил этилиб, уларнинг сони 121 тага етказилди. Тамомила янги мазмун ва шаклдаги 4 та Президент мактаби, ижод ва ихтисослаштирилган ва замонавий мактаблар барпо этилди, мактабларимизда “Тарбия” фани жорий қилинди. “Ёшлар – келажагимиз” давлат дастури асосида 8 мингдан зиёд ўғил-қизларимизнинг бизнес лойиҳаларига 1,7 триллион сўм миқдорида имтиёзли кредитлар ажратилди.\nАслида “Ренессанс” – французча сўз бўлиб, уйғониш деган маънони билдиради. Шарқда ҳам, Ғарбда ҳам Ренессанс даврлари бўлганлиги тарихдан маълум. Аввалги Ренессанс давларида асосан илм-фан, маданият ва санъат равнақ топган бўлса, бугунги Ренессанснинг асосий тамойили – аввало инсонни улуғлаш, унинг бахту саодати учун муносиб ҳаёт шароитини яратишдан иборат. Ренессанс фақатгина илм-фанни ривожлантириш эмас, биринчи галда фаровон ҳаётни таъминлашни назарда тутади.\nБугун юртимиз улкан қурилиш майдонига айланди. Биргина ижтимоий соҳада ҳозирги вақтда 2 минг 400 га яқин объектда қурилиш ишлари олиб борилаётгани бунинг далилидир. “Ҳар бир оила – тадбиркор” дастури ижроси учун 4 триллион сўм маблағ йўналтирилгани ҳам шундан далолат.\nДавлатимиз раҳбари Ўзбекистон тарихида ижтимоий соҳа бўйича амалга оширилаётган кенг кўламли ишлар илгари ҳеч қачон бўлмаганини жуда тўғри таъкидлади. Пандемия тажовузи, унинг устига устак Бухоро ва Сирдарё вилоятларида рўй берган табиий ва техноген офатларни бартараф этишнинг ўзи бўлмайди. Биргина сентябрь ойида кўмакка муҳтож, боқувчисини йўқотган оилаларнинг фарзандлари ва ногиронлиги бўлган болаларни қишки кийим-бош, мактаб формаси ва ўқув қуроллари билан таъминлаш мақсадида 426 миллиард сўм моддий ёрдам кўрсатилгани инсонпарварликнинг чинакам намунасидир.\nБугун юртимиз чинакамига янги қиёфа касб этмоқда. Яратганнинг иродаси билан халқимиз тақдирида юксалиш даврининг янги уфқлари очилаётгани рост бўлсин.\nЎзбекистон ХДП Самарқанд вилоят кенгаши раис ўринбосари.\nМустақилликнинг 29 йили


“Локомотив”да мураббий алмашадими?... АГМК чемпион бўла оладими? Қосимов нимага шама қилди? » Ўзбекистон янгиликлари – Zamin.uz\n, 13 2020, 03:14\n29 июн, 23:30 1 146 Спорт\nСуперлига. Иккинчи давранинг тўлиқ тақвими 09 июл, 21:26\nСуперлига иккинчи давраси тақвими эълон қилинди 03 июн, 23:36\nСуперлига-2019. Биринчи давра учрашувларининг тўлиқ тақвими эълон қилинди 26 фев, 16:46\nСуперлига иккинчи босқичига қуръа ташланди 28 авг, 23:38


7- Дарс/Аёлларни маҳрамсиз сафар қилишдан қайтариш ҳақида | Ислом Нури\n7- Дарс/Аёлларни маҳрамсиз сафар қилишдан қайтариш ҳақида\n1304 марта кўрилган\n“باب نهي النساء عن السفر بدون محرم”\nМусанниф дедилар Аёлларни маҳрамсиз сафар қилишдан қайтариш ҳақидаги боб.\n“عَنِ ابْنِ عَبَّاسٍ رَضِيَ اللَّهُ عَنْهُمَا، قَالَ: قَالَ النَّبِيُّ صَلَّى اللهُ عَلَيْهِ وَسَلَّمَ: «لاَ تُسَافِرِ المَرْأَةُ إِلَّا مَعَ ذِي مَحْرَمٍ، وَلاَ يَدْخُلُ عَلَيْهَا رَجُلٌ إِلَّا وَمَعَهَا مَحْرَمٌ»، فَقَالَ رَجُلٌ: يَا رَسُولَ اللَّهِ إِنِّي أُرِيدُ أَنْ أَخْرُجَ فِي جَيْشِ كَذَا وَكَذَا، وَامْرَأَتِي تُرِيدُ الحَجَّ، فَقَالَ: «اخْرُجْ مَعَهَا»\nБу ҳадисни Имом Бухорий ва Муслим ривоят қилганлар.\nИбн Аббос розияллоҳу таоло анҳумодан ривоят қилинади: Расулуллоҳ соллаллоҳу алайҳи ва саллам дедилар: “Аёл киши фақат маҳрами билан сафар қилсин. Бегона эркак аёл кишининг ҳузурига фақат у билан маҳрами борлигидагина кирсин". Бир киши дедики: Эй Расулуллоҳ, мен фалон қўшин билан жангга чиқмоқчи эдим, аёлим эса ҳаж қилмоқчи. Шунда ул зот дедиларки: "Аёлинг билан бирга чиққин”.\nАёлнинг маҳрами — унга никоҳи абадулабадга ҳаром бўлган эркакдир. Бу ҳадис аёл кишининг кўчага чиқишдаги қоидалар ҳақидаги ҳадисларнинг тўртинчисидир.\nАёл кишининг чиқиши сафар учун бўладиган бўлса, аввалда ўтган қоидаларга қўшимча ўлароқ, тўртинчи қоида ҳам қўшиладики, маҳрамнинг бўлиши. Чунки, ор-номусларни сақлаш Ислом шариати жуда ҳам қаттиқ аҳамият берган ишлардандир. Шу нуқтаи назардан ушбу ҳадис айтилди ва аёл кишини маҳрамсиз сафар қилишдан қайтарилди.\nАёл кишининг маҳрами отаси, акаси, ўғли ёки бошқа маҳрамлари ёки эри. Одам кўпинча сафарда ҳар хил ҳолатларга ва тез ёрдамларга муҳтож бўлиб қолади. Мана шундай ҳолатларда аёлларни муҳофаза қиладиган, уларни сақлайдиган, уларни ҳимоя қиладиган одам унинг маҳрамидир. Маҳрами ёки эри. Эри ҳам маҳрамлардан ҳисобланади албатта. Шунинг учун ҳам Ислом аёл киши сафар қиладиган бўлса маҳрами билан сафар қилишини шарт қилиб қўйди. Агар маҳрам топилмайдиган бўлса, (маҳрами йўқ бўладиган бўлса,) аёл кишининг сафар қилиши мумкин бўлмайди. Имом Нававий – раҳимаҳуллоҳ – маҳрамнинг баёнида айтадиларки: "Маҳрам — доимий, абадулабадга никоҳи ҳаром бўлган одамдир". Яъни, биз абадулабадга деяпмиз, дейдилар. Бу билан биз аёлнинг опаси яъни хотинининг опаси, аммаси, ҳоласи ва шунга ўхшаган аёллардан эҳтироз қилиб айтяпмиз. Демак, булар доимий абадулабадга маҳрам бўлмаганлиги учун аёлнинг эри билан ана шу аёлнинг опаси, ёки аммаси ё холаси ана шу аёлнинг эри билан бирга сафар қилиши мумкин эмас. Бизда бир гап бор: "Бу вақтинчалик маҳрам". Маҳрамнинг вақтинчалиги бўлмайди. Маҳрам дегани уни олдида кўриниш, очиниш, яъни бемалол юриш мумкин бўлган одамларни айтилади. Аммо мазкур аёллар бу аёл вафот қилиши билан бу одамга (бу эркакка) ҳалол бўлиб қолади. Маҳрам дегани абадулабадга ҳалол бўлмаслиги керак. (Яъни) доимий ҳаром бўлиши керак. Масалан, бир одам бир аёлга уйланди унинг онаси ҳам, қизи ҳам унга абадулабадга ҳаром бўлади, гарчи бу одам бу аёлни талоқ қилиб юборса ҳам, бу аёл ўлиб кетса ҳам. Унинг онаси ва қизи абадулабадга бу одамга маҳрам бўлиб қолади. Бу одам уларга маҳрам бўлади.\nШу ерда бир савол туғилади: Маҳрам шарт қилинадиган сафарни қандай белгилаймиз? Қанча масофада бўлиши керак?\nЮқорида айтиб ўтган ҳадисимизда лафз мутлақ келди, "сафар қилмасин" дейилди. Буни бирор бир масофага, бошқага чекланмади. Яъни, маҳрамсиз сафар қилмасин. Энди бошқа бир қанча саҳиҳ ҳадисларда ворид бўлганки, гоҳиларида Расулуллоҳ соллаллоҳу алайҳи ва саллам айтганларки аёл киши 2 кунлик йўлга сафар қилмасин деганлар. Бошқа бирида 1 кеча кундузга деганлар. Яна бир ҳадисда 3 кунлик деганлар. Яна бир ҳадисда 1 кунлик деганлар. Бошқа бир ҳадисда 3 кундан ортиқ деганлар. Яна бир ҳадисда ярим кунлик деганлар.\nИмом Нававий раҳимаҳуллоҳ айтадиларки: Уламолар дедилар: Бу лафзларнинг ихтилофли келиши, ҳар хил айтилиши сўровчиларнинг ва жойларнинг ихтилофларига, турли-туман бўлишига қарабдир.\n3 кунлик масофага аёл киши сафар қилмасин дейишликдан 1 кун ёки ярим кунликка мумкин дегани келиб чиқмайди. Имом Байҳайқий айтадиларки: Гўёки Расулуллоҳ соллаллоҳу алайҳи ва салламдан 3 кунга аёл киши маҳрамсиз сафар қилса бўладими деб сўралганда, "Йўқ" деганлар, 2 кунгачи деб сўралганда ҳам "Йўқ" деганлар, 1 кунгачи деб сўралганда ҳам "Йўқ" деганлар, ярим кунликка ҳам "Йўқ" деганлар. Яъни, бу сўровчиларнинг ҳар бири ёки Расулуллоҳ соллаллоҳу алайҳи ва салламни эшитган ровийларнинг ҳар бири ўзи эшитган нарсани айтган. Мен шу нарсани эшитдим деб.\nГоҳи ровийлардан (муайян ровийдан) ихтилофли келган. Биттасида у хил, биттасида бу хил. У ҳар хил жойда эшитган бўлиши мумкин Расулуллоҳ соллаллоҳу алайҳи ва салламдан бу саволларни ва гоҳида унисини, гоҳида бунисини ривоят қилган.\nГоҳида 2 кун деган, гоҳида 1 кун деган, гоҳида 3 кун. Буларнинг ҳаммаси саҳиҳ. Буларда, яъни Расулуллоҳ соллаллоҳу алайҳи ва салламнинг бу айтган сўзларида яъни сафар дегани фалонча кунлик бўлса, фалон масофа бўлса деб энг оз муддатини белгилаш йўқ. Белгилаб берган эмаслар.\nРасулуллоҳ соллаллоҳу алайҳи ва саллам бу билан нима нарсани сафар деб исмланади? Энг оз муддати қайси? деган нарсани ҳам чекламаганлар. Хулоса қилиб айтадиган бўлсак, қайси сафарни сафар деб исмланса, (фалон жойга бориш сафар, дейилса) ўша юртнинг урфида сафар. Модомики сафар деб исмланадиган бўлса аёл киши эрисиз ёки маҳрамисиз ўша ерга сафар қилишдан қайтарилади. 3 кун бўладими, 2 кун бўладими 1 кунликми ёки ярим кунлик йўл бўладими ундан бошқами сафар дейилдими тамом.\nЧунки Ибн Аббоснинг ривояти мутлақ келган. Яъни, аёл киши фақат маҳрам билан сафар қилсин. Маҳрамсиз сафар қилмасин дейилган. Бу сафар деб исмланадиган ҳамма нарсани ўз ичига олади. Валлоҳу аълам. Имом Нававийнинг ва Байҳақийнинг сўзларини нақли эди бу. Нақл шу ерда тугади.\nИбн Ҳажар раҳимаҳуллоҳ таоло айтадиларки: Аксар уламолар мана шу бобда яъни тақйидлар (чеклашлар) 1 кун, 2 кун, 3 кун деган чеклашлар ихтилофли бўлганлиги учун мутлаққа амал қилганлар. Яъни, Ибн Аббоснинг ҳадиси мутлақ келди. Яъни, аёл киши маҳрамсиз сафар қилмасин, деди. Шунга амал қилган демоқдалар.\nИбн Таймийя раҳимаҳуллоҳ сафарни чегаралаш ҳақида узун гап гапирганларидан кейин, демак, деб ҳулоса қиляптилар: Қай бир исмики унинг на луғатда, на шариатда чегараси бўлмаса бундаги маржиъ урфга қайтади. Яъни, урф бу ерда асос бўлади, урф буни чегаралаб беради. Одамларнинг урфида қайси нарсага сафар дейилса ана шу сафардир. Мана шу сафарга шореъ ҳукмни боғлаб қўйган. Яъни, масалан, гоҳи юртларда 30 км жойга бориш сафар деб эътибор қилиниши мумкин. Ҳа, фалончи сафарга кетди. Қаерга? Фалон жойга. Қарасангиз 30 кмли жой, улар ўшани сафар дейдилар. Демак, бу сафар. Мана шу 30кмми... буни мисол учун айтяпмиз. Шу ерга аёл киши маҳрамсиз бориши керак эмас. Гоҳи жойларда 50 км, 60 км сафар ҳисобланмайди, уларда бу нарса оддий. Демак, сафар эмас. Яъни, уламолар албатта сафар деб 85, 90 кмни чегаралашган. 85, 90 км экан деб шунга чекланиб қолинмайди, лекин ўша фалон юртда ундан кўра озроғига сафар дейилаётган бўлса, ўша озроғига сафар дейилаверади. Валлоҳу аълам.\nАёлнинг қиладиган сафарлари учга бўлиниши мумкин:\nБиринчиси: Фарз сафар яъни у сафарни қилиши фарз;\nИккинчиси: Фарз бўлмаган сафар;\nУчинчиси: Зарурат сафар.\nФарз бўлган сафар қайси бўлиши мумкин? Бу Ҳаж ёки гоҳи уламолар умрани ҳам фарз дейишади. Буларнинг қавлига кўра умра қилиш учун сафар қилиш. Бу каби фарз бўлган сафарда маҳрам лозимми ёки лозим эмасми? Яъни, шартми, шарт эмасми? Уламолар бу хусусда бир неча қавлларни айтганлар. Баъзи аҳли илмлар аёл кишининг қодир бўлиши, яъни ҳажга боришга қодир бўлиши маҳрамнинг мавжуд бўлишлиги, маҳрам бўлса қодир бўлади, бўлмаса қодир бўлмайди деганлар.\nБунга кўра, агар у аёлнинг маҳрами бўлмайдиган бўлса, бу аёлга ҳаж фарз бўлмайди. Бу сўзни Ҳасан Басрий, Иброҳим Нахаий, Абу Ҳанифа ва асҳоблари, Имом Аҳмад, Исҳоқ ва Абу Саврлар айтганлар. Имом Аҳмаддан ва Имом Шофеийдан аёл киши маҳрами билан (эри билан) сафарга чиқсин яъни фарз ҳаж сафарига, агар бўлмаса улар билан тинч-омон бориб келадиган аёллар (жамоаси) ҳамроҳлигида чиқса ҳам бўлади, деганлар. Гоҳи уламолар маҳрам ҳажни адо қилишда бирга бўлиши керак дейишган холос. Лекин, у аёлга ҳажнинг фарз бўлишида маҳрам шарт эмас деганлар. Бу сўз билан аввалги сўзнинг ўртасидаги фарқ аввалги сўзда агар маҳрам бўлмаса у қодирмас ҳисобланади деган ҳолатда бу аёлдан ҳаж соқит бўлиб тураверади. Аммо иккинчи ҳолатда яъни у аёлга ҳаж фарз, яъни умумий суратда ким қодир бўлса йўлига, сафарга қодир бўлса унга ҳаж фарз бўлади деб айтилган оятга кўра фарз, лекин бу сафарга чиққанда маҳрам бўлиши керак деган уламоларнинг сўзига кўра бу аёлдан ҳаж фарзлиги соқит бўлмайди. Агар (ўзи сафар қилиши учун) маҳрам топа олмайдиган бўлса бирорта одамни вакил қилиб ҳажга юбориши керак бўлади. Ўртадаги фарқ шу. Бу хусусда уламоларнинг ихтилофлари кучли бўлганлиги учун биз у ёки бу қавлни рожиҳ қилишга, кучли санашга ҳаққимиз йўқ. Эҳтиёт бобидан аёл киши маҳрами билан сафар қилгани яхши. Чунки, замон фитна замони. Ҳар хил ҳолатлар бўлиши мумкин. Шунинг учун эҳтиёт бобини олган яхши. Валлоҳу аълам.\nИккинчи сафар фарз бўлмаган сафар. Тижоратга, зиёратга ёки нафл ҳаж, умраларга бориш ёки саёҳатга бориш сафарлари. Жумҳур аҳли илм бундай сафарларда аёл киши билан албатта маҳрамнинг бўлиши фарз эканлигини айтганлар.\nБу далилга ҳам мувофиқдир. Мазкур айтилаётган уламоларнинг ушбу сўзлари бу аёлни мусулмонлар диёрининг ичида сафар қилишига тааллуқли эди. Энди гоҳи аёллар борки, ўзи ёлғиз кофирларнинг юртига сафар қилади. Бу сафардан мақсад, илмий унвон олиш, тибда бўлсин, ҳандасада бўлсин, бошқа шунга ўхшаган илмларда илмий даража олиш учун сафар қилади. Ёки гоҳи масалаларни баҳс қилиш учун, мунозара қилиш учун, ўрганиш учун қонференсияларга сафар қилади.\nБу ҳам бир нави, гоҳи аёллар ўзи ёлғиз, шариат ман қилган гоҳи спорт ўйинларида иштирок қилиш учун сафар қилади. Уларга нима дейиш мумкин? Албатта уларнинг бу сафарлари мумкин эмас. Жоиз бўлган мазкур нарсаларнинг гоҳилари жоиз, гоҳилари жоиз эмас. Шулардан жоиз бўлганларига агар аёл киши сафар қилмоқчи бўлса, албатта у билан бирга маҳрами бўлиши лозим.\nАёл киши қилиши мумкин бўлган сафарнинг учинчиси зарурат сафари. Бунга мисол бир кофир аёл куфр диёрида Исломни қабул қилди, энди у мусулмонлар юртига, мусулмонлар диёрига бормоқчи. Ёки бир муслима асира бор эди, (ҳисбдаги аёл бор эди,) асирлигидан қутилиб қолди. Шу аёл ёлғиз ўзи сафар қилиши мумкин. Ё бўлмасам бир аёлики бирон сабабга кўра ҳамроҳларидан ажраб қолган бу аёл ҳам ёлғиз ўзи сафар қилиши мумкин. Ёки мана шундай ҳолатда, зарурат ҳолатида у аёлнинг маҳрами топилмайдиган бўлса, биронта бир ишончли эркак билан сафар қилиши мумкин бўлади. Энди бу ишончли эркак мусулмон бўлсин, кофир бўлсин. Гоҳида кофирлардан ҳам шундай бир ғайратли эркаклар бўладики, аёлларни ҳурмат қилиб унинг обрў, ор-номусини сақлаб манзилига етказиб қўяди. Мўмин, мусулмон киши бўлса яна яхши. Бу икки ҳолат ҳам яъни мўмин билан бўлса ҳам кофир билан бўлса ҳам ёлғиз қолган аёлнинг сафар қилиши Расулуллоҳ соллаллоҳу алайҳи ва саллам замонларида рўй берган.\nБиринчи ҳолат: Умму Салама розияллоҳу анҳо Маккадан Мадинага ҳижрат қилган пайтларида. У пайтда Макка куфр диёри эди, Мадина Ислом диёри эди. У билан маҳрами бўлмаган. Бир ишончли кофир одам, мушрик одам Умму Саламани ўз ихтиёри билан Мадинага етказиб қўйишликни хоҳлаган ва Мадинагача олиб келиб қўйган. Бунга ўхшаган қисса Расулуллоҳ соллаллоҳу алайҳи ва салламнинг қизларининг битталарининг сафарларида ҳам бўлган.\nИккинчи ҳолат: Ҳамроҳларидан ажралиб қолган аёл. Бу Бану Мусталиқ ғазотида бўлганди. Оиша онамиз ҳожатлари учун чиқиб кетган пайтларида мусулмонлар Оиша онамиз ҳавдажларининг ичида деб ўйлаб, ҳавдажларини туянинг устига ўрнатиб йўлга чиқиб, кетиб қолишган. Оиша онамиз қайтиб келганида ҳамма кетиб бўлган, ҳеч ким йўқ. Ўша жойда кутиб ўтирганларида орқадан кузатиб келадиган Савбон ибн Муаттил розияллоҳу анҳу келиб қолган ва Оиша онамизни ўша ерда ўтирганларини топиб, туясига миндириб то Расулуллоҳ соллаллоҳу алайҳи ва салламнинг ҳузуригача етказиб қўйган.\nДемак, мана шу ҳолатларда, — бу ҳолатлар зарурат ҳолатлар дейилади — аёл киши маҳрамсиз ҳам сафар қилиши мумкин экан. Мана ҳижрат ҳолати дедик. Мусулмонларга зулм бўлиб турган юртда эр чиқиб кетган бўлса, аёл фарзандлари билан ёки ёлғиз ўзи қолган бўлса, эр уни қайтиб келиб олиб кетишга имкони бўлмайдиган бўлса, бу аёл то эрининг олдига етиб олгунигача агар маҳрам топа олмайдиган бўлса, маҳрамсиз сафар қилиши мумкин экан.\nБугунги дарсимиздан ва мазкур ҳадисдан олинадиган фойдалар қуйидачига:\nБиринчи: Аёл киши маҳрамсиз сафар қилиши мумкин эмас.\nИккинчи: Ислом ор-номусларни муҳофаза қилишга қаттиқ аҳамият берган, ҳарис бўлган.\nУчинчи: Агар аёл киши сафар қилиши лозим бўлса, маҳрами у билан сафар қилиши керак. Уни ёлғиз ўзи сафар қилишига қўймаслиги керак, агар унинг имконияти бўладиган бўлса. Имконияти бўла туриб уни ташлаб қўйишлиги мумкин эмас.\nТўртинчи: Эр аёлини фарз ҳаж амалини бажаришдан ман қилиши мумкин эмас.\nБешинчи: Ҳузурларида маҳрамлари бўлмаган аёлларнинг ёнига номаҳрам эркакларнинг киришлари мумкин эмас.\nОлтинчи: Ҳаж сафарида эр аёлига ҳамроҳ бўлиши керак. Агар уни бу нарсадан тўсадиган бирор ҳолат бўлмайдиган бўлса ва эридан бошқа бу аёлнинг маҳрами бўлмаса, у ўзи бирга сафар қилиши керак. Чунки, Расулуллоҳ соллаллоҳу алайҳи ва саллам ҳалиги одамга: "Аёлинг билан бирга чиқ" дедилар.\nЎтган еттита бобимиздан охирги тўртта бобда аёл киши кўчага чиқмоқчи бўлган пайтда у амал қилиши лозим бўлган қонун-қоидалар ҳақида сўз кетди. Бу қоидалар тўртта экан.\nБиринчиси: Аёл киши уйдан чиқмоқчи бўлса, эрдан рухсат сўраши керак.\nИккинчиси: Хушбўйланмасдан чиқиши керак. Хушбўйланган бўлса бу хушбўйларни ювиб, ҳидларини кетказиб чиқиши керак.\nУчинчиси: Уйдан чиқадиган пайтда зийнатларни яшириб, ҳижобланиб чиқиши керак.\nТўртинчиси: Агар чиқишдан мақсад бирор жойга сафар қиладиган бўлса маҳрамининг бирга бўлиши шарт экан.\nАллоҳ субҳанаҳу ва таолодан ушбу дарсларимизни манфаатли қилишини, муслима опа-сингилларимизни иффатли, ҳаёли, ҳижобли, эрларига итоатли бундан олдин эса Раббилари ва Пайғамбарларига итоатли аёллардан бўлишлигини Аллоҳ субҳанаҳу ва таолодан сўраб қоламиз.\n‹ 6-дарс/Аёлларни уйларидан чиқаётган пайтларида зийнатларини кўрсатишдан ман қилиш ҳақидаги боб юқорига 8-дарс/Масжидда аёлларнинг ўзлари учун бир эшикни хослаш ҳақидаги боб. ›


Сенат Ўзбекистондан ташқарига 10,5 минг долларни олиб чиқиб кетишга рухсат берувчи қонунни маъқуллади\n06 март 2021, Тошкент вақти: 06:56\nОлий Мажлис Сенати 23-ялпи мажлис давомида “Валютани тартибга солиш тўғрисида”ги қонунни маъқуллади.\nСенат матбуот хизмати бу борада тарқатган билдирувда “мазкур норматив-ҳуқуқий ҳужжат валюта операцияларини амалга ошириш соҳасидаги муносабатларни тартибга солишга қаратилган”, қабилидаги маълумотлар берилди.\nРегнум агентилиги эса қонунда Ўзбекистондан ташқарига 100 миллион сом эквивалентига тенг миқдорда валюта олиб чиқиб кетишга рухсат берилгани ҳақида билдирди.\nАйни пайтда бу миқдор Марказий банк белгилаган валюта курси асосида ҳисобланганда 10, 5 минг долларни ташкил қилади.\nБунга қадар Ўзбекистондан фақат 5 минг долларгача бўлган маблағни олиб чиқиб кетилишига рухсат берилар эди.\nЯнги қонунга асосан Ўзбекистон фуқароси бўлган жисмоний шахсларга хориж давлатларида банк ҳисоблари очишга ҳам рухсат этилди.


Самарқанд вилоят Халқ қабулхонаси: 2018 йилда прокуратура фаолияти билан боғлиқ мурожаатлар кўпайди - zarnews.uz\nСамарқанд вилоят Халқ қабулхонаси: 2018 йилда прокуратура фаолияти билан боғлиқ мурожаатлар кўпайди\nЎзбекистон Республикаси Президентининг вилоятимиздаги халқ қабулхоналарига 2018 йилда жисмоний ва юридик шахслардан 25 минг 214 та мурожаат келган. Бу 2017 йилдагидан 26 фоизга кам дегани. Яъни, ўша йили мурожаатлар сони 34 минг 152 тани ташкил этган.\nЎтган йили аҳолининг халқ қабулхоналарига қилган мурожаатларининг 13 мингга яқини қаноатлантирилган, жумладан, 5292 таси ижобий ечим топган, 7 мингга яқини эса ҳуқуқий маслаҳат бериш орқали ҳал қилинган.\nПрокуратура, халқ таълими соҳаларига оид мурожаатлар кўпайган бўлса, бошқа барча йўналишларда аризалар камайган.\nУшбу маълумотлар вилоят халқ қабулхонасида 2018 йил якунлари ва жорий йилда амалга оширилиши лозим бўлган вазифалар муҳокамасига бағишланган йиғилишда қайд этилди.\nМазкур тадбирда халқ қабулхонаси масъул ходимлари билан бирга, вилоят ҳокимлиги, прокуратура, ички ишлар бошқармаси, “Маҳалла” ҳайрия жамоат фонди вилоят бўлими масъуллари, бир қатор корхона ва ташкилот вакиллари қатнашди.\n– Ҳар бир мурожаатнинг ечими вилоятдаги ташкилотлар ҳамкорлигига бевосита боғлиқ, – дейди вилоят Халқ қабулхонаси мудири Ш.Узоқов. – Чунки, ҳар бир масала қайсидир бир давлат органи ёки жамоат ташкилотига тегишли. Одамларнинг шахсий ҳаёти, оиласи билан боғлиқ муаммоларга ҳам жамоатчилик эътибори зарур. Шунинг учун халқ қабулхоналарига бўлаётган мурожаатларни фақат шу органи кўриб чиқади, дейиш нотўғри бўлади. Масала тегишлилига қараб мутасадди идоралар ҳамкорлигида ҳал этилади. Халқ қабулхоналарида бошқарув органлари раҳбарларининг қабуллари ўтказилиши боиси ҳам шунда. Биргина ўтган йил давомида Халқ қабулхоналарида жами 3 мингга яқин қабуллар ўтказилиб, унда 18 мингдан ортиқ аҳоли турли масалаларда муаммоларини билдирган. Ушбу муаммоларнинг 48 фоизга яқини ижобий ҳл этилган. 52 фоиз мурожаатчиларга зарур тушунтиришлар берилган.\nТадбирда Халқ қабулхоналари қошида давлат ва жамоат ташкилотлари билан ҳамкорликда “Дўстлар ва ҳамкорлар клуби” ташкил этилганлиги маълум қилиниб, бу аҳолининг муаммоларини ўз фақтида бартараф этиш, йўл қўйилаётган камчиликларнинг олдини олишга хизмат қилиши таъкидланди.\nВилоятдаги оммавий ахборот воситаларида мурожаатлар ва улар билан боғлиқ масалаларни кенг ёритишга келишиб олинди.\nТеглар: прокуратура Халқ қабулхонаси


Янги йил байрами муносабати билан Самарқанд вилояти халқ таълими бошқармаси бошлиғи С. Усмоновнинг вилоят халқ таълими тизими ходимлари, ўқувчилар ҳамда уларнинг ота-оналарига\nАссалому алайкум, азиз устоз ва мураббийлар, қадрли ўқувчи-ёшлар!\nЯна саноқли кунлардан сўнг жонажон юртимизга янги — 2020 йил кириб келади.\nҲар биримизнинг қалбимизда Янги йилда амалга оширишни режалаштираётган улкан мақсадлар, эзгу орзу-истаклар жўш уриб турган шукуҳли кунларда барчангизни ушбу қутлуғ айём билан табриклайман! Сизларга сиҳат-саломатлик, тинчлик ва хотиржамлик, фаолиятингизда юксак муваффақиятлар тилайман!\nТугашига саноқли кунлар қолган 2019 йил вилоят халқ таълими соҳаси учун чинакам синов йили бўлди, десак муболаға бўлмайди. Бу йилда эътироф этишга лойиқ ютуқлар билан бирга, фаолиятимизни тубдан ислоҳ қилиш, касбий фаолиятимизга муносабатимизни ижобий жиҳатдан ўзгартиришга ундовчи камчиликларга гувоҳ бўлдик.\nПрезидентимизнинг кейинги йилларда ўқитувчи касби, унинг масъулиятли фаолиятига юксак баҳо бериб, уларга чексиз ғамхўрлик кўрсатаётгани муаллимларимизга шижоат бағишлади. Айниқса, 2019 йилда вилоятимиздан 7 нафар педагогларимизнинг давлат мукофотлари билан тақдирлангани, “Йилнинг энг яхши фан ўқитувчиси” республика кўрик-танловида 4 нафар ўқитувчимизнинг ғолибликни қўлга киритгани фикримизни тасдиқлайди. Ўқувчиларимизнинг республика ва халқаро нуфузли фан олимпиадалари ва спорт мусобақаларида қатнашиб, фахрли ўринларни эгаллагани ҳам давлатимизнинг соҳага қаратаётган эътибори ифодасидир.\nБироқ шунга қарамай, фаолиятимизда йиллар давомида йиғилиб қолган муаммолар кўп. Уларни танқидий таҳлил қилиш, камчиликларни бартараф этиш доимий эътибор марказимизда бўлиши шарт.\nШу ўринда аввалроқ ҳам таъкидлаган бир фикримни айтмоқчиман. Ўқитувчининг ўз устида ишлаб, сифатли таълим-тарбия беришини назорат қилувчи — бу директор. Агар директор ўз вазифасига совуққон ва масъулиятсиз бўлса таълим тизимидаги энг катта фожиа ана шу ердан бошланади. Ўйлайманки, Янги йилда умумтаълим мактабларида раҳбарлик қилаётган директорларимиз камчиликлардан тегишли хулоса чиқариб, ўз педагогик жамоасини таълим-тарбия сифатини ошириш, ўз устида ишлаш йўлида бирлаштириб, ўзи ҳам намуна бўлади.\nҚадрли ўқувчилар, фарзандларим!\nСизнинг пухта билим олиш, бўш вақтингизни мазмунли ташкил этиш, спорт билан шуғулланиш, иқтидорингизни шакллантириш йўлида бугунгидек юксак даражада эътибор қаратилмаган. Буни қалбан ҳис этиб, устозларингиз бераётган таълим-тарбияни шуурингизга сингдириб, уқиб, она Ватанимиз, халқимиз сизга билдираётган ишончни оқлашингизни истардим.\nЖондан азиз дилбандингизни умид ва ишонч билан бизнинг қўлимизга топширяпсиз. Мактаб, аввало, таълим маскани. Тарбия масаласида ҳали бироз ўйинқароқ, бироз “хомроқ” фарзандингизни биз билан бирга назорат қилмасангиз, биз билан ҳамфикр, ҳаммаслак бўлмасангиз кўзлаган юқори марраларни забт этишимиз мушкул! Тилагимиз Янги йилда ана шундай муҳим вазифани биз, таълим-тарбия тизими ходимлари билан биргаликда адо этасиз, деган умиддамиз.\nЯкунига етаётган йилда мактабларимизнинг моддий-техника базасини мустаҳкамлаш, ўқувчи-ёшлар ҳамда ўқитувчилар учун муносиб шароит яратишга алоҳида эътибор қаратилди. Соҳанинг равнақ топишида ўзининг муносиб ҳиссасини қўшган барча давлат идоралари, хусусан, вилоят ҳокимлиги, корхона ва ташкилотларга ўзимнинг чексиз миннатдорчилигимни билдираман.\nЯнги йилда ҳам халқимиз фарзандларини интеллектуал салоҳиятли, юксак билим ва ақлу заковатга эга инсонлар қилиб тарбиялашда барчамизнинг бирдамлик билан ҳаракат қилишимизнинг тилакдошиман!\nБарчангизга мустаҳкам соғлик, тинчлик-хотиржамлик, хонадонингизга файзу барака тилайман. Юртимиз тинч, осмонимиз мусаффо бўлсин!\nОхирги ўзгариш вақти: 03/01/2020 12:52; Кўрилганлиги: 84\nМатериал манзили: http://samvxtb.uz/press/speeches/s-usmonovning-viloyat-xalq-talimi-tizimi-xodimlari-oquvchilar-hamda-ularning-ota-onalariga-bayram-tabrigi\nЧоп этилган вақт: 28/02/2020 02:00


Россия ва Ўзбекистон қандай келишувга эришишди? | Fayzbog.uz\n03.11.2019 / Маъмурият /\nШҲТга аъзо давлатлар раҳбарлари Кенгашининг навбатдаги мажлисида Россия бош вазири Дмитрий Медведевнинг ташрифи Ўзбекистон учун қандай аҳамият касб этади? Ўзбекистон ва Россия нима ҳақда келишишмоқчи? Ким бу келишувдан кўпроқ манфаатдор? Россиялик эксперт Аждар Куртов Дмитрий Медведевнинг Тошкентга ташрифи, Россия-Ўзбекистон муносабатлари ва кўзланган мақсадлар ҳақида regnom.ru гa интервью берди.\n— Тошкенда бўлиб ўтган ШҲТга аъзо давлатлар раҳбарлари Кенгашининг навбатдаги мажлисига Россия бош вазири Дмитрий Медведевнинг ташрифи қандай аҳамиятга эга?\n— Россия, шунингдек, Ўзбекистон — президентлик республикаларидир. Ташқи сиёсатнинг асосий масалаларини Вазирлар Маҳкамаси раҳбари эмас, балки президент ҳал қилади. Одатда, давлат раҳбарларининг учрашувларида “Break out” лар бўлади. Шунинг учун ҳам бу учрашувлардан шов-шувли бирорнима кутишга арзимайди.\n— Россия ва Ўзбекистон ўртасидаги музокаралар жараёнини қандай баҳолайсиз?\n— Ўзбекистон-Шарқ бозорида ўзига хос ўрин тутган, кўп асрлар давомида ўзининг урф-одатларига амал қилиб яшайдиган мумтоз Шарқ давлатларидандир. Ўзбекистонликлар билан савдолашиш доимо оғир ва қизғин кечади. Улар савдолашишни билишади ва, тан олиш лозим, бундан самарали фойдаланишни ҳам.\nШунинг учун, эҳтимол, ёпиқ музокаралар жараёнлари преференциялар учун мураккаб кураш сифатида тавсифланиши мумкин.\n— Асосий масала нима?\n— Расмий кун тартибига қўшимча равишда, томонлар ЕОИИ доирасида ҳамкорлик имкониятларини, атом электр станцияси лойиҳасини батафсил муҳокама қилишади ва бошқалар.\nҲар иккала лойиҳа нафақат иқтисодий жиҳатдан, балки сиёсий ҳамкорлик масалаларида ҳам аҳамият касб этади.\n— Нима учун Ўзбекистонда атом станцияси Россияга керак?\n— Ушбу лойиҳа бир неча сабабларга кўра музокарачилар учун қизиқарли. Росатом — жаҳон бозорларида ўз жадал ўсиб бораётган етакчи корпорациялардан биридир. Жиддий иқтисодий салоҳиятга эга мамлакат бўлган Ўзбекистон Россия атом энергетикасига мурожаат қилганлиги Россия ушбу соҳадаги бошқа мамлакатлар билан муваффақиятли рақобатлашаётганидандир.\n— Атом станцияси ҳақида турли хилдаги негатив фикрлар билдирилмоқда, бунга муносабатингиз? Лойиҳа ўзини қанчалик оқлайди?\nОммавий ахборот воситаларида вақти-вақти билан бўлаётган танқидлар жиддий асосга эга эмас. Атом энергияси кўп жиҳатдан, шаҳар аҳолиси учун гидротехника энергиясидан кўра кўпроқ наф келтириши мумкин.\nИккинчи масала, Россия пудратчилари томонидан янги бозорларни ривожлантириш нафақат иқтисодий ва техник масалалар, балки катта “сиёсий” масалаларда ҳамкорлар учун ҳам аҳамиятли.\nУшбу лойиҳа Ўзбекистонда муваффақиятли амалга оширилган тақдирда, мамлакатда нафақат иқтисодий тараққиёт, балки техник ҳамкорлик, таълим лойиҳалари ва шу каби соҳаларда икки томонлама ҳамкорликни ривожлантириш учун кенг имкониятларни беради.\n— Нима учун асосий лойиҳалар орасида сиз қишлоқ хўжалиги соҳасидаги ҳамкорликни танламадингиз?\n— Чунки Ўзбекистонда қишлоқ хўжалиги билан жиддий муаммолар йўқ. Табиий иқлим шароитлари ва сақланиб қолган технологиялар ЕОИИ бозорларида талаб қилиниши мумкин бўлган маҳсулотларни ишлаб чиқариш имконини беради. Бугунги тўсиқлардан бири логистика. Танқид учун эмас, балки муҳим масалалар-ташқи бозорларга ноқонуний етказиб беришдир.\nАгар бу масалалар ҳал этилса, Ўзбекистондан товарлар экспорти ҳажми бир неча бор кўпаяди. Бу эса ҳамкорлар иқтисодиёти, саноатини ривожлантириш ва иш ўринларини кўпайтиришда ижобий таъсир кўрсатади.\nАслида, мен айтган барча иқтисодий масалалар нафақат сиёсат билан, балки хавфсизлик билан ҳам чамбарчас боғлиқ. Иш ўринларини кўпайтириш меҳнат миграцияси, аҳолининг турмуш даражаси, таълим тизими билан ҳам ўзлари алоқадор.\nБу одатда тилга олинмаган масалалар, аммо бундай глобал ҳамкорлик лойиҳаларини муҳокама қилишда, масалан, атом электр станциясини қуриш ёки ЕОИИ таркибини кенгайтириш асосий масаладир. Шунга қарамай, Дмитрий Медведевнинг Тошкентга ушбу ташрифидан мен ҳеч қандай келишувларни кутмайман.


Моддалар алмашинуви бузилиши деярли ҳамма потологик жараёнларда қайд қилинади. Кўпроқ эндокрин безлар фаолиятини идора этувчи нерв системасининг патологиясида содир бўлади. Сурункасига кўп ёки кам овқат истеъмол қилиш ҳам моддалар алмашинуви бузилишига олиб келади. Бунда дистрофия, маразм ёки семириш юзага келади. Моддалар алмашинуви натижасида организмда кечадиган деярли ҳамма биокимёвий ва энергетик жараёнлар эҳтиёжи қопланади ва ҳоказо.\nЮқори молекулали бирикмалар — оқсиллар, липидлар, полисахаридлар ва бошқа озиқ маҳсулотлар овқат ҳазм қилиш аъзоларида паст молекулали бирикмаларгача парчаланади. Булар қонга сўрилиб тўқималарда аэроб шароитда оксидланиб фосфорланади ва истеъмол қилинган овқат С02 ва Н20 билан бирга оқсиллар; ҳамда бошқа ҳаётий муҳим метаболитларгача синтезланади. Бундан ташқари, оқсиллар, ёғларни углеводлар ва бошқа озиқ маҳсулотлар бир-бирнга боғлаб турадиган восита ҳисобланади.\nОвқат ҳазм қилиш аъзоларида озиқ маҳсулотларнинг парчаланиши (оқсилларнинг аминокислоталаргача, ёғларнинг ёғ кислоталаргача, углеводларнинг моносахаридларгача ва ҳоказо) ва тўқималарда, аъзоларда ҳосил бўладиган шунга ўхшаш озиқ маҳсулотлари «Метаболитик жамғарма»ни ташкил қилади, бу организмда янги тўқима ҳосил бўлиши ҳамда энергетик сарфлар ўрнини қоплаш учун сарфланади.\nАэроб шароитда оралиқ модда алмашинуви ва фосфорилланган оксидланиш оқибатида кимёвий энергия ажралади. Ҳосил бўлган энергиянинг деярли ярми (40%) АТФ, ГТФ, УТФ, макроэргик боғларда тўпланади, бундай «энергетик жамғарма» органнзм учун керакли бўлган моддалар синтези учун сарфланади.\nГидролик парчаланиш натижасида аденозин дифосфат кислотагача (АДФ) ҳамда ноорганик фосфор (Н3Р04) гача парчаланиши натижасида энергия ҳосил бўлади.\nМоддалар алмашинуви жараенида ҳосил бўлган кимёвий энергиянинг деярли ярми иссиқлик энергиясига айланади.\nШундай қилиб, моддалар алмашинуви «натижасида- иккита жараён: организмнинг энергетик сарфи ўрнини тўлдирувчи ҳамда ўсишини, ривожланишини ва регенерацияга учраган ҳужайра, тўқималарнинг асли ҳолига келишини таъминловчн ўзгаришлар пайдо бўлади. Биологик кимё, физиология, овқатланиш гигиенаси, витами- нологиянинг илмий ютуқлари одамнинг ёши, касби-кори, жинси, иқлим хусусиятлари, уй-жой шароитининг яхши бўлиши ва бошқа омилларга қараб озиқ моддаларга бўлган талабини белгилаш мумкин.\nОдам организмининг энергия сарфи қуйидагилардан таркиб топади:\nАсосий алмашинув — ички аъзолар, системалар аа тўқималар фаолиятини таъминлаб берувчи биокимёвий жараёнлар учун сарфланадиган энергия.\nОвқатнинг ўзига хос динамик таъсири — овқаг ҳазм қилиш ва озиқ моддаларни ўзлаштиришга сарфланадиган энергия, бу асосин модда алмашинувннииг 10—15% ини ташкил этади.\nКасб-корга алоқадор ишларни, уй-рўзгор ишларини бажаришга, тўғри дам олиш ўз-ўзига хизмат қилиш, спортга ва бошқаларга сарфланадиган энергия.


«Голливуд каскадёрларини хижолат қилган» тасвирчи ҳам...\n11.10.2021 21:18 0 2167\nИжтимоий тармоқларда «Бизнинг фотографлар олдида голливуд каскадёрлари хижолат» изоҳи билан видео тарқалган эди.\nВидеода йўловчи ўз саломатлигини хавф остига қўйган ҳолда ҳаракат вақтида «Спарк» русумли автомобиль салонидан чиқиб олганлиги акс этган.\nВидео Тошкент шаҳар ИИББ ЙҲХБ ходимлари томонидан ўрганилганда, ушбу ҳолат 2021 йил 5 октябрь куни соат 16:30 ларда, Янгиҳаёт тумани ҳудудида содир бўлганлиги аниқланган.\nЙўловчи сифатида қоидани бузган, 1999 йилда туғилган М.М.га нисбатан Ўзбекистон Республикаси Маъмурий жавобгарлик тўғрисидаги Кодекснинг 138-моддаси тўртинчи қисми тартибида баённома расмийлаштирилган.\nЭслатиб ўтамиз, аввалроқ «ўргимчак тасвирчи» жаримага тортилганди.\nжарима Spark тасвирчи\nАвто 16/11, 12:40\nЖарималар базаси ўчиб кетдими? Расмий хабар берилди\nАвто 11/11, 18:48\nРулда видео томоша қилган автобус ҳайдовчиси «ҳақи»ни олди\nЖамият 30/10, 16:04\nШахсга доир маълумотларни сақлаш тартибини бузганларга 13,5 миллион сўмгача жарима солинади


Саломатлигингизни ёз ойига тайёрлашнинг оддий усуллари - Yoshlar.com\nБаҳор илиқ ҳаво ва яхши кайфият улашсада, саломатлик учун оғир бўлган давр ҳисобланади. Совуқ қишдан чарчаган инсон танаси ёруғ кунларга мослашиб олишига тўғри келади. Бу фасл зарарли одатлар ва дангасаликдан воз кечиб, фойдали, роҳат келтирувчи машғулотлар билан шуғулланиш учун айни муддаодир.\nМана, ёз ҳам эшик қоқиб келишига оз қолди. Бироқ кўпчилик негадир спорт билан шуғулланишни доим ортга суриб келади. Доимий душанба яна янги ҳафта бошини етиб келишига сабаб бўлади. Ҳафта ойларга, ойлар йилларга уланиб кетаверади, соғлиқ эса ўз-ўзидан яхшиланиб қолишни истамайди. Мана шундай қопқонли кунлардан қочиш учун сизларга ёз кунларида ўз саломатлигингизни меъёрда сақлаб қолишга ёрдам берувчи оддий маслаҳатларни тавсия этамиз.\nКўпроқ ҳаракатда бўлинг\nАгар сиз тонгда нонуштадан сўнг, дарҳол машинага ўтириб, ишга отлансангиз ва иш жойингизга етиб боргач ҳам, тўғри идорага кириб кетсангиз, зиналардан кўтарилаётганда нафас қисилиши ва кучли терлаш ҳолатлари кузатилади. Шунинг учун, кун тартибингизга қулайликни киритинг: кўпроқ пиёда юринг, бу эса танангизга йиғилган 20 фоиз ёғдан халос бўлишингизга ёрдам беради.\nСувга лимон қўшиб ичинг\nБундай оддий ичимлик яъни лимонли шарбатнинг фойдаси жуда ҳам каттадир. Унинг бир стаканида йиғилган минглаб витаминлар хасталанган иммун тизимини мустаҳкамлашга ва организмни ҳушёр ҳолатга келтиришга ёрдам беради.\nКўк чой, цитрус мевалар ва сабзавотлар — менюда мавжуд бўлиши шарт бўлган маҳсулотлардир. Антиоксидантлар нафақат организмни зарали таъсирларга қарши курашишга чорлайди, балки иш жараёнида диққатни янада самаралироқ жамлашга ундайди.\nСтрессларсиз ором олинг\nИш ҳафтасидан кейинги тушкун ҳолатга қарши ўн соатли уйқу жуда яхши самара беради. Юзларда кўпроқ табассум бўлишига эса ёнғоқлар таъсир қилади. Кажу ёнғоқлари таркибида кўп миқдордаги серотонин моддаси — триптофанлар мавжуд бўлиб, улар миянгизда бахт механизмини ишга туширади.\nМашқларни ёддан чиқарманг\nАгар фитнес-залга қатнашни кечиктириб юрган бўлсангиз ёки бунга хоҳиш бўлса-ю, имкон топа олмасангиз, қайғуришга асло ҳожат йўқ. Уй шароитида ҳам спорт билан шуғулланиш мумкин. Кунига оз-оздан айрим машқларни ўз вақтида бажариб борсангиз, танангизни ортиқча вазндан ҳимоя қилган бўласиз. Шунингдек, бу машғулотлар ёз ойида бамайлиҳотир дам олишингизга ҳам кўмак беради.\nКомментарии (1) | Добавить: 07.05.2016\n1. 1524846 (08.05.2016 10:31)\n100% togri foydali maslahat


ESET: миллионлаб қурилмалар порнокликер-троянидан зарарланган - Terabayt.Uz\nАнтивирус дастурларини ишлаб чиқарадиган компаниялар оммани қўрқинчли маълумотлар орқали чўчитиб туришни ёқтиришади. Бу албатта зарарли дастурий таъминотга бўлган талабнинг ортишига олиб келади. Аммо бу сафар Google Play иловалар дўконига зарар келтирувчи код ҳужум қилгани ҳақиқатга яқин, деб хабар берилди.\nESET антивирусининг маълум қилишича, 1,2 миллион қурилма Android/Clicker порнокликер-троянини юклаб олган. ESET ходимлари мазкур зарарли дастурий таъминотнинг 343 модификациясини ҳисоблаб чиқишди. Улар иловалар дўконида GTA San Andreas Free, Subway Surfers 2015, Dubsmash 2, My Talking Tom v2 каби ўйинларни ўз ичига олган қонуний иловалар кўринишида ниқобланган. Зарарли дастурий таъминотни аниқлаб, уларни дўкондан ўчириб ташлагунларига қадар уни ўртача ҳисобда 3600 маротаба юклаб олишган, бироқ алоҳида ҳолларда уларнинг сони 500 минг мартагача бориши эҳтимолдан йироқ эмас.\nШу боис мутахассислар иловалар дўконидан ҳаттоки қонуний дастурларни юклаб олишда ҳам эҳтиёткор бўлишга чақирмоқда.\n#ESET #Google Play #антивирус #вирус #зарар #троян


Покистон мухолифати Олий суд қароридан норози\nПокистонда мамлакат Олий судининг ака-ука Шарифларни сайловлардан четлатиш тўғрисида қарорига қарши норозилик акциялари бўлиб ўтди.\nХавфсизлик кучларининг Пунжаб вилоятидаги маҳаллий кенгаш биносини муҳрлаб қўйишига қарамай минглаб фуқаро бино олдида норозилик акцияси ўтказиб¸ Олий суд қарорининг бекор қилинишини талаб қилди.\nРавалпинди шаҳрида сиёсий фаоллар ва хавфсизлик кучлари ўртасида кичик тўқнашув юзага чиққани хабар қилинди. Бу ерда ҳам намойишчилар Олий судни ўз қарорини бекор қилишга чақирганлар.\nЧоршанба куни Покистон Олий суди собиқ бош вазир Навоз Шариф ва унинг укаси Шаҳбоз Шарифни сайловлардан четлатиш тўғрисидаги қарорни ўз кучида қолдирди.


Инсоф этагидан тутасизми – виждонингизга ҳавола! - AUZ.UZ\nИнсоф этагидан тутасизми – виждонингизга ҳавола!\nАсака туманининг Дастурхончи маҳалласи ўрамидан ўтган “Андижон-Шаҳрихон” қатнов йўлида транспорт ҳодисаси содир бўлди. Шу маҳаллада яшовчи уч аёл йўл четидаги гулларни суғораётган эдилар. 1995 йилда туғилган, Андижон туманининг Хортум маҳалласида яшовчи Азамат Садриддинов “Кобальт” машинасини бошқаролмай қолди. Йўл четига чиқиб кетган машина аёлларни уриб юборди. Улардан бири – Омадхон Парпиева ўша жойнинг ўзида, яна бири Фазилатхон Тожибоева шифохонада вафот этдилар. Учинчи аёл – Зулайҳо Усмонова тан жароҳати олиб, касалхонага ётқизилди.\nАввало, вафот этганларнинг охиратлари обод бўлишини, шикаст етган аёлнинг шифо топишини тиламоқ жоиздир. Ноқобил ҳайдовчи Азамат Садриддинов устидан Ўзбекистон Республикаси Жиноят кодексининг 266-моддаси 3-қисмининг “а” банди билан жиноят иши қўзғатилди. Албатта, у жазосини олади.\nВоқеа содир бўлган куннинг ўзида “Озодлик” радиоси “исми сир қолишини сўраган маҳалла фаолларидан бири” ҳамда “ободонлаштириш бўлимида ишлайдиган исми сир қолишини сўраган ишчи”, шунингдек, “туман ички ишлар бўлимининг ўзини таништирмаган мулозими” деб аталган мавҳум кишиларнинг сўзларига таяниб, аюҳаннос солди. Бу аёллар “Президент ташрифи муносабати билан экилган гулларни суғоргани чиқарилган ҳашарчилар” экан. Андижонда “Президент келишига одамлар бутун вилоят бўйлаб мажбурий меҳнатга мажбур қилинди”, экан. Аёлларни уриб юборган ҳайдовчи қочиб кетибди. Унга қидирув эълон қилинибди.\n“Озодлик” томонидан қўзғатилаётган мана шундай иддаолар оддий кишиларнинг онгига заҳар сепишдан бошқа нарса эмас. Йўл-транспорт ҳодисасини мамлакатнинг Бош раҳбари келадиган куни рўй бергани учун мана шу ташрифга боғлаш, шу орқали ижтимоий-маънавий муҳитга зарар етказишга уриниш қаллобликдан бошқа нарса эмас. Ахир, фалокат оёқ остида, у қачон ва қаерда бўлишини Яратганни ўзидан бошқа ҳеч ким билмайди.\n“Озодлик” радиосининг мухбирлари четдан туриб мамлакат ичидаги воқеа-ҳодисаларга сассиқ бурунларини тиқаётгани, маълумот олиш учун ўзларини турли идора вакиллари сифатида таништираётганлари холати бу ОАВ қандай ишлаётганини фош этиб бўлди. Пастқам-пана жойда биқиниб олиб, замонавий алоқа воситаси - мобиль телефонидан бадбўй нафсингизни қондириб, пул ишлаш учун моғор босган қалб бўлиши керак.\nЭнди яна бир “оламшумул” хабар ҳақида тўхталсак, “Озодлик” Андижон туманида уй-жойга эга бўлиши керак бўлган муҳтож хотин-қизлар қолиб, яхши таъминланган оилалар вакилалари рўйхатга киритилди, деб жар солди. “Озодлик”чилар иқрор бўлганларидек, туман хотин-қизлар қўмитаси ҳам, Ўзбекистон Бош прокуратураси ҳам бундай иддаони рад этган. Бош прокуратура рўйхатга кирмай қолган хотин-қизлардан мурожаатлар тушмаганлигини билдириб, шундай бўлса-да, туман прокуратураси томонидан Вазирлар Маҳкамасининг 2018 йил 12 апрелдаги 285-сонли қарорида белгиланган ижтимоий мезонларга лойиқ ёки нолойиқ тарзда рўйхат шакллантирилганлиги юзасидан бу масала ўрганилаётганлигини ҳам эътироф этишган.\nЯна ўша мавҳум шахс, яъни “жазога тортилишидан қўрқиб, исмини очиқламасликни сўраган ҳокимлик мулозими” - “Озодлик”нинг асосий ахборот манбаига айланяпти. Хабарни ўқиб, қаерда қурилган уй, айнан кимлар оляпти, улар орасида “қўш-қўш машинаси ва уйлари бор ” аёллар кимлар – ҳеч қандай жавоб йўқ. Аллакимнинг “фуқаровий хотини”, “аллақайси тадбиркорнинг қизи”, “бош ҳисобчи укасининг хотини”, деганлар арзон уйлардан олаётган эмиш.\nҲой, барака топкур, “Озодлик”дагилар! Ҳурмат, Қудрат ёки Шуҳрат Бобожон деган “алломаи давронлар”! Тош отиш экан деб, қўлга кирган нарсани дуч келган томонга отавериш калтабинлик эканини биласизми? Ёки “сўз эркинлиги”, “демократия” деган тушунчалар писиллатиб отиладиган пахтавон ўқлар жойланган тўппончами?\nБутун Ўзбекистонда, хусусан, Андижонда одамлар эртанги кунимиз бунданда ёруғ бўлиши учун ҳалол меҳнат қиляптилар. Тўғри муаммолар бор. Бироқ улар тизимли равишда ҳал этиляпти. Четдан туриб тош отиш, лойқа чаплаш охир-оқибат юзингизни шувит, кунингизни ҳаром қилишини нега ўйламаяпсиз?\nБу фикрлар биргина Асака йўлидаги воқеа, Андижон туманидаги арзон уй-жойлар хусусидагина билдирилаётгани йўқ. Ит ҳурар, карвон ўтаверади, деган гап бор. Сиз аввал, шу юртга келинг, кўринг, одамлар билан очиқ суҳбат қуринг. Кейин ҳуришда давом этасизми, инсоф этагидан тутасизми – виждонингизга ҳавола!\nТожали Шокиров, фахрий


ФАХР-ИФТИХОР МАНБАИ - Ўзбекистон овози газетаси\n«Шарқ тароналари» III халқаро мусиқа фестивали ғолиби, Ўзбекистон халқ ҳофизи Сойибжон НИЁЗОВ Ўзбекистон Миллий ахборот агентлиги — ЎзА мухбирига мазкур фестивалнинг халқлар ўртасида ижодий ҳамкорлик, маданий-маърифий муносабатлар доирасини кенгайтиришдаги ўрни хусусида қуйидагиларни гапириб берди:\n– Мусиқа – одамларни юксак ва олижаноб мақсадлар йўлида бирлаштирадиган буюк куч. Президентимиз Ислом Каримов раҳнамолигида 1997 йилдан буён йилора ўтказиб келинаётган «Шарқ тароналари» халқаро мусиқа фестивали ҳам ана шундай эзгу мақсадларга хизмат қилмоқда.\nЎн икки йил аввал Абдунаби Иброҳимов билан жўровозликда Фаттоҳхон Мамадалиев мусиқаси ва Ҳайратий ғазали билан айтилувчи «Топмадим» катта ашуласини куйлай бошлаганимизда Регистон сукутга чўмди. Қўшиқ авжига ҳамоҳанг қарсаклар садоси ҳам кўтарила борди. Буни – дунёнинг манаман деган хонандаю созандаларининг миллий оҳанг ва ашуламизнинг ҳаётбахш сеҳри, инсон руҳига таъсирининг яна бир эътирофи, деб қабул қилдик. Шундай буюк ва муқаддас Ватан, юксак истеъдодли халқ фарзанди эканимиздан чексиз ғурур туйдик.\nФестиваль ўзбекона бағрикенгликнинг гўзал намунаси бўлгани учун ҳам иштирокчи давлатлар сафи тобора кенгайиб бормоқда. 2011 йилда 53 давлатдан 352 санъаткор ҳамда мутахассис қатнашди. Польша, Ирландия, Чехия, Литва, Куба, Сенегал каби фестивалда илк бор қатнашган давлатларнинг мусиқа санъати билан танишиш имконига эга бўлдик.\nМазкур фестиваль туфайли асрлар оша сайқалланиб келаётган бетакрор мусиқа санъатимиз жаҳон мусиқа шинавандаларининг янада кенгроқ эътиборига тушиб, санъаткорларимизнинг қўшиқлари дунёга янада кенгроқ ёйилмоқда. Ўнлаб мамлакатларнинг хонандалари, бастакор ва санъатшунос олимлари билан яқин ижодий мулоқотда бўлдик.\nЎтган йиллар мобайнида Англия, Бельгия, Голландия, Германия, Жанубий Корея каби мамлакатларда ўтказилган қатор фестиваль ва танловларда иштирок этиб, ғолиб ё совриндор бўлганимдан фахрланаман.\nКатта ашула – анъанавий ўзбек қўшиқчилигининг ўзига хос йўналиши, ноёб намунаси. Маълумки, катта ашулада ижрочининг нафақат овоз имконияти, балки нутқ мукаммаллиги, шеърият қоидаларидан яхши хабардорлиги, оҳангни сезиш қобилияти ҳам муҳим аҳамиятга эга. Шу боис катта ашула ижрочилиги «устоз-шогирд» анъанавий мактаби асосида авлоддан-авлодга ўтиб келмоқда.\nПрезидентимиз Ислом Каримов «Юксак маънавият – енгилмас куч» китобида «агар инсоннинг қулоғи енгил-елпи, тумтароқ оҳангларга ўрганиб қолса, бора-бора унинг бадиий диди, мусиқа маданияти пасайиб кетиши, унинг маънавий оламини сохта тушунчалар эгаллаб олиши ҳам ҳеч гап эмас», деб таъкидлайди. Дарҳақиқат, мусиқа аввало инсонда юксак дид ва олижаноб туйғуларни уйғотиши лозим.\nСанъатсевар ёшларимиз учун барпо этилган замонавий мусиқа ва санъат мактабларидаги шароитларни кўриб, ҳавасим келади. «Янги авлод», «Келажак овози», «Ниҳол», «Марду майдон», «Ягонасан, муқаддас Ватан!» каби кўрик-танловлар уларнинг истеъдоди ва ижрочилик маҳоратини юзага чиқаришга хизмат қилаётир.\nБугунги ёшларимиз бошқа соҳалар қатори мусиқа ва қўшиқ санъатида ҳам ҳеч кимдан кам эмаслигини, кам бўлмаслигини дунёга намоён этмоқда. Мусиқа мактабларида таълим олаётган ўғил-қизларимиз халқаро танловларда ғолиб бўлиб, ўз ижро маҳорати билан жаҳон аҳлини лол қолдирмоқда.\n«Шарқ тароналари» IX халқаро мусиқа фестивали ҳам миллий мусиқа меросимизни жаҳонга тараннум этишга қодир янги истеъдодларни кашф этиши шубҳасиз. Фестивалнинг энг улуғ, энг азиз байрамимиз – Ватанимиз мустақиллигининг 22 йиллиги арафасида ўтказилиши истиқлол ўзлигимизни англаш, бой тарихимиз, маданий меросимиз, миллий қадриятларимизни тиклаш, асраб-авайлаш ва келажак авлодга бус-бутун етказишда кенг имкониятлар берганини бутун дунёга яна бир бор намойиш этади. Мен оддий бир ҳофиз ҳамда шу табаррук заминнинг фарзанди сифатида бундан чексиз фахр-ифтихор ва шукрона туяман.\nБайрам АЙТМУРОДОВ ёзиб олди.


Samsung эскирган смартфонларни қайта профиллаштириш устида ишламоқда\n21:40 / 29.10.2017\nЯқинда Сан-Францискода бўлиб ўтган конференцияда Samsung эски смартфонлардаги майнинг учун ферма ва кўплаб бошқа қизиқарли иловаларни намойиш этди. Янгича ёндашув эски қурилмаларни қайта сотилиши учун қисмларга ажратиш эмас, қайта профиллаштиришни кўзда тутади. Hi-Tech шу ҳақида хабар берди.\nЖамоа 40та эски Galaxy S5s'ни биткоинлар майнинги учун бир фермага бирлаштирди, Galaxy Tab'ни ноутбукка айлантирди, шунингдек Galaxy S3'ни балиқлар солинган аквариумга хизмат кўрсатишга мослаштирди ва юздан таний олувчи эски смартфонни уйни қўриқловчи тизим сифатида дастурлаштирди. Кўркам бойўғли пайдо бўлди.\nSamsung маълумотларига кўра, саккиз Galaxy S5s стандарт стол ПКига нисбатан анча энергосамарали ишлаши мумкин, бироқ бундай ферманинг майнинг самарадорлиги ҳозирча у қадар ривожланган эмас.\nЭкспертларнинг фикрича, эскирган электроникадан фойдаланишдаги муаммолар асосан дастурий таъминот (ДТ) билан боғлиқ: эски ДТни хавфсиз деб бўлмайди ва у янги иловаларни қўллаб-қувватламайди. Шунинг учун савол туғилади: агар сизнинг замонавий дастурий таъминотни қўллаб-қувватлай олмайдиган функционал аппарат қисмингиз бўлса, уни қандай қилиб ишлашга мажбур қилиш мумкин? Афтидан, Samsung бунинг ечимини топган кўринади ёки ҳеч бўлмаганда, бу борада фаол изланишда.


ВЕЛОСПОРТЧИЛАРИМИЗ ҚОЗОҒИСТОНДА БИРИНЧИ БЎЛИШДИ\nҚозоғистоннинг Усть-Каменогорск шаҳрида Остона шаҳрининг 20 йиллигига бағишланган кўпкунлик халқаро велопойга ўтказилди. Мазкур нуфузли велопойгада Ўзбекистон, Россия, Озарбайжон, Беларусь, Украина, Молдова, Козоғистон, Қирғизистон, Тожикистоннинг 140 дан ортиқ спортчилари ва 19 та веложамоалари иштирок этишди. Бу ҳақда МОҚ матбуот хизмати хабар берди.\nЎзбекистон терма жамоаси аъзолари М.Холмуродов, Д.Сиддиқов, А.Измайлов, С.Медведев, Д.Забиров ва А.Суннатов мусобақада катта мураббий А.Абдураҳимов бошчилигида қатнашишди.\nВелосипед спорти федерацияси матбуот хизматинг хабар беришича, кўпкунлик велопойганинг 3-босқичда (90 км) ҳамюртимиз М.Холмуродов 1-ўринни, 5-босқичда (170 км) эса 2-ўринни эгаллади. Бу орқали ҳамюртимиз умумий ҳисоб бўйича иккинчи поғонани банд этди. Терма жамоамизнинг бошқа бир аъзоси Д.Сиддиқов эса энг фаол пойгачи номинацияси ғолиби бўлди.\nЯкунда терма жамоамиз велопойгачилари 19 жамоа ичида биринчи бўлишди.


Мавсумдаги илк мағлубият\nСoca Cola Superligasi 6-турида жамоамиз ўз майдонида Қаршининг “Насаф” жамоасини қабул қилди.\nШиддатли кечган беллашувнинг 2-дақиқасидаёқ меҳмонлар ҳисобни очишди. Салим Мустафоев ишлатган қўполликдан кейин белгиланган жарима зарбасини “Насаф”нинг сербиялик легионери Марко Станоевич кучли зарбаси билан тўпни дарвозанинг юқори бурчагига аниқ йўллади – 0:1.\nОрадан кўп ўтмай вакилларимиз мувозанатни тиклашди. Бурчакдан тўп ўйинга киритилгач, қаршиликлар ҳужумни қайтаришга эришишди. Бироқ бош ҳакам меҳмонлар ўз жарима майдончалари ичида хавфли вазиятни бартараф этиш чоғида жамоамиз ҳимоячиси Ислом Тўхтахўжаевга нисбатан қўполлик ишлатилганини ВАР тизими орқали аниқлади ва меҳмонлар дарвозасига 11-метрлик жарима зарбаси белгилади. Нуқтага яқинлашган Ойбек Қиличевнинг зарбасини “Насаф” посбони қайтаришга уринмасин, тўп дарвоза тўридан жой олди – 1:1.\nМуросасиз курашлар остида кечган ўйин шу ҳисобда якунига етиб бораётган бир вақтда аниқроғи беллашувнинг 82-дақиқасида қаршиликлар ғалаба голини киритишди. Яна ўша Марко Станоевичнинг узоқ масофадан яқин бурчакка йўллаган зарбасини Нестеров қайтаришга ожизлик қилди -1:2.\nҲисобни тенглаштириш илинжида вакилларимиз тезда олдинга интилишди. Бир вазиятда “Насаф” ҳимоячилари захирадан майдонга тушган ҳужумчимиз Матэ Вацадзега нисбатан қўполлик ишлатди. Бош ҳакам рақиб дарвозасига 11-метрлик жарима зарбасини белгилади. Аммо вазиятни ВАР орқали қайта кўриб чиққан ҳакамлар бригадаси қоида бузилишидан олдин ҳужумчимиз ўйиндан ташқари ҳолатда қолгани қайд этилди. Натижада “Насаф” дарвозасига белгиланган пеналти бекор қилинди.\n10 апрель, шанба.\nVAR ҳаками: Александр Сидоров


2015 йилда енгил саноатга 187,3 миллион инвестиция жалб этилди | Uzbekistan Today\nБош саҳифа / Бизнес ва инновация / 2015 йилда енгил саноатга 187,3 миллион инвестиция...\n2015 йилда енгил саноатга 187,3 миллион инвестиция жалб этилди\nЎтган йил якунларига кўра Инвестиция дастури доирасида Ўзбекистон енгил саноатига 187,3 миллион доллар маблағ жалб этилди. 2014 йил кўрсаткичлари билан таққослаганда бу 2,7 %га кўп, деб хабар беради «Ўзбекенгилсаноат» ОАЖ матбуот хизмати.\nШу билан бирга ўтган йилда 33 та янги корхоналар ишга туширилди, мамлакат бўйича 12 мингдан кўпроқ иш ўринлари яратилди.\nМасалан, мамлакатимизнинг 24-йиллигига бағишлаб умумий қиймати 99 миллион доллар бўлган 18 та янги саноат корхоналари ишга туширилди. Улар 43,1 миллион долларлик экспорт салоҳиятига эга бўлиб, ташкил этилиши асносида бир неча минг янги иш ўринлари яратилди.\nЎтган йилнинг якуний натижаларига кўра корхоналар жами 188 турдаги енгил саноат маҳсулотларини ишлаб чиқарди, шундан 75 таси янги турдаги маҳсулотлардир. Айниқса, спорт маҳсулотларни ишлаб чиқариш ишларига катта эътибор қаратилмоқда. Бугунги кунда 85 та корхона спорт кийимлари ишлаб чиқаришга ихтисослаштирилди, болалар спорт кийимларини ишлаб чиқариш ҳам шулар жумласидан.\nЎтган йили энергия истеъмолини камайтириш ва корхоналарга энергия тежайдиган технологияларни жорий этиш тизимидаги ишлар давом эттирилди. Натижада, 2015 йилда товар маҳсулотларини ишлаб чиқариш учун электр энергияси истеъмоли 1 миллиард сўм қийматга, яъни 6 %га камайди, табиий газ истеъмоли эса 9,8 %га ўсди.


НИМА УЧУН ЁРДАМ СЎРАШ ҚИЙИН? • NeMolchi.uz\nBosh sahifa Jabrlanganlarga maslahat НИМА УЧУН ЁРДАМ СЎРАШ ҚИЙИН?\nНИМА УЧУН ЁРДАМ СЎРАШ ҚИЙИН?\nБаъзида оддий нарсаларни ҳам амалга ошириш иложсиз бўлиб қолади. Масалан, бировдан ёрдам сўраш гоҳида хавотир ва қўрқувга сабаб бўлади. Аммо кўмак ҳар биримизга зарур. Кимдир “ёрдам бер” дея олади, бошқалар учун эса бу уддалаб бўлмас вазифа. Бундай одамлар иложи борича ёрдам сўраладиган вазиятлардан қочиб юради. Бунинг сабаби улар мустақил бўлишга интилиб, кимгадир ишонч билдиришни ноқулайлик деб билади.\nҚизиғи бу одат бора-бора фобияга айланиб қолиши мумкин. Қарабсизки, ундан чиқа олмай қолган одам ўз қобиғида ўралиб яшайверади, ўсолмайди ва ривожлана олмайди. Хўш, бу одат яна қандай салбий оқибатларга олиб келади?\n1. Қолганлар ёрдам олиб юрган вақтда, биз бундай имкониятдан маҳрум бўламиз. Шу тариқа мағлубият поғонасида жойлашамиз.\n2. Бошқалардан яккаланиб қоламиз, ўзимизни ёлғиз ҳис этамиз.\n3. Ўзгалар билан муносабатларимизга ҳалақит қилади. Зеро инсонлар орасидаги тўлақонли, чуқур муносабатлар фақат ўзаро қўллаб-қувватлаш ҳамда ишонч асосида шаклланади. Хўш, нима учун бунчалик мустақил бўлишни истаймиз ва ўзгаларга суянишдан қўрқиб қолганмиз?\nБу муаммонинг асл илдизи болаликка бориб тақалади. Болалар бировдан ёрдам сўраш орқали, ўша инсон ишончини қозона олмайман, деган қўрқув билан юриши мумкин. Қолаверса, улар заиф бўлиб кўринишни исташмайди.\nЁрдам сўраш учун ёрдам берадиган ва ортиқча қўрқувлардан ҳалос қиладиган 4 қадам.\n1. Қўрқувингизни тан олинг ва у сизга фақат салбий томондан таъсир қилаётганини англаб етинг. У туфайли сиз ҳаётда энг керакли ёрдамни олмаяпсиз.\n2. Шахсий эҳтиёжларингизни шундайлигича қабул қилинг. Бу мутлақо табиий ҳолат. Ҳамманинг ҳам ўз талаблари, эҳтиёжлари бор. Бу ҳақда унутманг ва уларни аҳамиятсиз деб ўйламанг.\n3. Сиз кимгадир бефарқ эмассиз ва улар сизга ёрдам беришга тайёр, яқин инсонларингизга ишонинг. Рад жавобини беришингиз ёки ёрдам сўрамаслигингиз уларни ранжитади.\n4. Атайлаб ёрдам сўрашга ҳаракат қилинг. Ўзгаларга ҳам ишонишни ўрганинг.\nҚўрқмасдан ёрдам сўранг, қарздор бўлиб қолмайсиз. Аслида инсонлар бир-бирига кўмаклашиш учун ҳам яратилган. Зеро, жамиятдаги оқибат ўзаро ёрдам ва қўллаб-қувватлаш натижасида пайдо бўлади.


Мурод Хонтўраев Отабек Умаровнинг аҳволи ҳақида маълумот берди - Daryo\n12:51, 21.04.2021 136486\nМурод Хонтўраев Отабек Умаровнинг аҳволи ҳақида маълумот берди\nЎзбекистон MMA ассоциацияси вице-президенти Мурод Хонтўраев Президент Шавкат Мирзиёевнинг кенжа куёви Отабек Умаровнинг ҳолати ҳақида маълумот берди.\nФото: Instagram / Мурод Хонтўраев\nОтабек ака билан ҳар куни суҳбатлашаман. Кайфиятлари, кўринишлари яхши, насиб қилса, яқин кунларда келадилар. Интернетдаги ғалати гапларга ишонманг.\nФақат оёқлари озгина шикастланган. Баъзилар «юролмайди-юролади» деган гапларни қилмоқда. Ҳаммаси жойида. Характери кучли одам, бугун туриш керак бўлса, бугун туриб келадилар. Даволаниб, рамазонни ўтказиб келадилар. Кеча гаплашдим, рўза тутиб, даволаниб ётибдилар.\nМурод Хонтўраев, MMA жангчиси\nЭслатиб ўтамиз, Отабек Умаров 13 февраль куни мотоциклни бошқараётиб, Тошкентнинг Мустақиллик шоҳ кўчасида, «Пушкин» метро бекати яқинида Epica русумли автомобиль билан тўқнашиб кетгани хабар қилинганди. Шундан кейин унинг Жанубий Кореяда даволанаётгани ва 4 март санасида операция қилиниши айтилганди.\nМаълумот учун, Отабек Умаров 2019 йилнинг 7 мартида Ўзбекистон Триатлон федерациясига раис бўлганди. 2019 йил 8 ноябрида эса янги ташкил этилган Ўзбекистон MMA ассоциацияси президентига айланганди. Шунингдек, 2020 йил 9 февралида унинг янги тузилган Ўрта Осиё MMA конфедерацияси раҳбарига айлангани ҳақида хабар берилганди. Умаров 2020 йилнинг август ойида Триатлон федерацияси раислиги ва MMA ассоциацияси президентлигидан кетганди. Шунингдек, Умаровга 2020 йилнинг январь ойида Осиё Олимпия кенгаши вице-президентлиги лавозими юклатилганди.\n23:55, 08.07.2021 176391\n06:36, 02.08.2021 144963\n22:13, 17.07.2021 111473\n20:26 Бугун 0\nАндижонда Lacetti билан тўқнашган «ЗИЛ» уй деворини бузиб кириб, ағдарилди\n20:11 Бугун 1491\nДавлат тест маркази интернетда тарқалган тест материаллари бўйича изоҳ берди\n19:56 Бугун 4048\n19:40 Бугун 7585\n15:57, 04.08.2021 112833\n18:56, 03.08.2021 78570\n22:22, 03.08.2021 75160\n17:22, 03.08.2021 74502


Россия ва Ўзбекистон тўқимачилик ва бошқа маҳсулотлар учун «яшил йўлак» борасида келишиб олди\nЎзбекистон ва Россия тўқимачилик ва бошқа маҳсулотлар учун «яшил йўлак» режимини жорий қилишга келишиб олишди, дея хабар берди ўзбек ОАВлари.\n«Россияга Ўзбекистондан мева-сабзавот маҳсулотлари етказиб берилишида «яшил йўлак» ташкил қилган Россия томонига миннадорчилигимизни билдирамиз. Биз бу амалётни бизнинг бошқа маҳсулотларимизга, жумладан тўқимачиликка ҳам жорий этишга келишиб олдик», – деди Шавкат Мирзиёев Ўзбекистон-Россия музокаралари якунида.\nПутиннинг сўзларига қараганда, мамлакатлар турли йўналишлар бўйича ҳамкорлик дастурини тайёрлашди, бу биринчи босқичда 25 миллиард долларни ташкил қилади.\n«Агарда биз буни ҳаётга татбиқ эта олсак, бунга ишончим комил, биз албатта ҳаётга татбиқ этамиз, – бу мультипликатив самара жуда катта бўлади, чунки бу фойда генератори бўлади, янги ва юқори ишлаб чиқаришга мўлжалланган иш ўринлари яратади, ўзаро ҳамкорлигимиз учун янги имкониятлар яратади», – дея таъкидлади РФ президенти.\nУ шунингдек, томонлар қишлоқ хўжалиги соҳасида ҳамкорлик истиқболларини муҳокама қилганликларини ҳам айтиб ўтди.\n«Январь-июнь ойларида ўзаро Агросаноат мажмуаси маҳсулотлари савдоси 30 фоизга ошди. Бу «яшил йўлак» тизими жорий этилишининг самарасидир, бу тизим икки мамлакат чегараларидан қишлоқ хўжалик маҳсулотларини бирор бир тўсиқларсиз олиб ўтилишига имконият яратади», – деди Путин.


Бизнес самолётни ижарага олишнинг 4 сири\nБугунги кунда самолётни ижарага олиш жуда осон: фақат тажрибали АВИАВ ТМ (Cофранcе САРЛ) авиакомпаниясига мурожаат қилинг ва кечиктиришларсиз парвоз қилинг.\nСафарни яхши ўтказиш ва барча умидларингизни оқлаш учун бизнес-самолётни ижарага олишнинг тўртта сирини билиб олишингизни тавсия қиламиз.\nБизнес самолёт ижараси нархини билиб олинг\nБиринчи сир: режаларингизни ўзгартирманг\nКўплаб саёҳатчилар самолётда парвозни ишдаги керакли танаффус сифатида қабул қилишга одатланган. Бизнес-самолёт ижараси билан сиз ўз фаолиятингизни ҳавода давом эттира оласиз: бунинг учун сиз Кофранс САРЛ ходимига ўзингизнинг режаларингиз ҳақида хабар беринг ва самолётда барча керакли ускуналар билан мини-офис ташкил қилинг.\nИккинчи сир: сафарингизни тўхтовсиз қилинг\nАвиасафарингизни шундай ташкил қилингки, бизнес-самолётга тўхташзарурати туғилмасин. Қўниш ва ундан кейин яна учиб кетиш парвозни қимматроқ қилади.\nУчинчи сир: учишга олдиндан тайёргарлик кўринг\nАгар сиз муайян бир самолётда парвоз қилишни истасангиз, самолётни қидиришни олдинроқ бошлашингиз керак – кутилаётган парвоздан камида бир кун олдин. Муаммо шундаки, брокер самолётнинг муайян моделини топиши ва мавжудлигини текшириб кўриши, учиш учун рухсат олиши, аэропорт билан саналарни аниқлаштириши – буларнинг барчаси вақт талаб этади. Йўлга тайёргарлик кўраябганингизда, буни йодингизда тутинг.\nТўртинчи сир: ҳафта кунларига эътибор беринг\nБизнес-авиаташишда учиш ва қўниш кунлари ва вақтларига боғлиқ ҳеч қандай чекловлар йўқ. Шунга қарамасдан, шуни ҳисобга олиш керакки, энг банд бўлган аэропортлар, одатда, жума куни кечқурун (бу энг машҳур саёҳат вақти) ва якшанба кунининг охири (бу вақтда кўпинча одамлар сафаридан қайтади) ҳисобланади. Шунинг учун, муаммоларни бартараф қилиш учун, бу кунларда имкони борича рейсларни четлаб ўтиш керак.


МЧЖ корпоратив облигацияларни чиқариши мумкин | BUXGALTER.UZ\nМЧЖ корпоратив облигацияларни чиқариши мумкин\nКапитал бозорини ривожлантириш агентлиги томонидан «Қимматли қоғозлар бозори тўғрисида»ги Қонунга ўзгартиришлар ишлаб чиқилди. Ҳужжат барча келишувлар ва ҚҲТБТ порталида муҳокамадан ўтди.\nҲужжат лойиҳасида бундан буён нафақат акциядорлик жамиятлари, балки МЧЖ шаклидаги корхоналар ҳам корпоратив облигацияларни чиқариши мумкинлиги назарда тутилган.\nҲозирги пайтда кўп корхоналар ўз маблағлари етишмаётган ҳолларда тижорат банкидан кредит оляптилар, улар бўйича ставкалар анча юқори. Шу боис компанияга корпоратив облигацияларни чиқариш, улар ҳисобига ташқи манбалардан инвестициялар олиш фойдали бўлади.\nТурли инвестиция компаниялари, инвестициявий фондлар, бошқа корхоналар, шу жумладан хорижий корхоналар ушбу қимматли қоғозлар харидорлари бўлиши мумкин. Капитал бозорини ривожлантириш агентлиги Ўзбекистон бозорига халқаро молия ва инвестиция компанияларини жалб этиш устида ишлаяпти.\nКапитал бозорини ривожлантириш агентлиги директори Отабек Назировнинг айтишича, ҳозирги пайтда агентлик томонидан халқаро экспертлар, шу жумладан, ОТБ, ЕТТБ ва ХВФ экспертлари иштирокида қатор лойиҳалар амалга оширилмоқда.\nЭксперт кенгаши ташкил этилди, у Агентлик билан биргаликда бутун капитал бозори тизимини ўрганиш ва қонунчилик базасини такомиллаштириш, шунингдек Капитал бозорини ривожлантириш концепциясини ишлаб чиқиш билан шуғулланади.\n«Капитал бозори инвестиция воситачилари томонидан ривожлантирилади, шу боис жорий йилнинг июль ойида АҚШ, Нью-Йоркка қилинган ташриф доирасида мамлакатимизга қизиқиш билдирган бир нечта инвестиция компаниялари, фондлари билан музокаралар олиб бордик. 2020 йил охирига келиб янги инвесторлар қимматли қоғозларни сотиб олишни бошлаши эҳтимолдан холи эмас», – деб таъкидлади у.\nМаълумки, давлат облигацияларига қараганда корпоратив облигациялар бўйича хатарлар юқоридир. Шу билан бир вақтда улар бўйича фоиз ставкалари давлат облигациялариникидан деярли ҳар доим юқори бўлади.\nАхборот ошкор қилинмаганлиги учун ким жазоланади?\nБухгалтер 15 январгача нима қилиши керак\nНима сабабдан турбизнес учун ҚҚСнинг ноль даражали ставкасини қўллаган афзал\nФойда солиғини тўлаш осонлашади\nЭлектрон ҳисобварақ-фактураларга ўтиш: сервис корхоналари қандай йўл тутиши керак?


Soufan Group: ИШИД таркибида Ўзбекистондан чиққан 500 жангари бор\nАҚШнинг хавфсизлик соҳасида консультациялар бериш билан шуғулланадиган Soufan Group компанияси экспертлари Foreign Fighters (Хорижлик жангарилар. Сурия ва Ироққа чет элдан жангарилар келиши оқимининг янгиланган ҳисоб-китоблари) номли янги ҳисоботда таъкидланишича, охирги ярим йил ичида ИШИД таркибига қўшилган чет элликлар сони 2 баробарга ўсган.\nТаъкидланишича, айни кунларда Сурия ва Ироқда ИШИД байроқлари остида 86 мамлакатдан ташриф буюрган 27 мингдан 31 минггача чет элликлар курашмоқда. 2014 йил июнида бу кўрсаткич 12 минг кишига тенг эди. Компания таҳлилчилари бу ҳисоб-китобларда БМТ, ҳукуматлар ва академик доиралар келтирган маълумотларга асосланмоқда.\nТеррорчи гуруҳ таркибида Ғарбий Европа вакилларининг сони 2 баробарга ошган бўлса, Россия ва Марказий Осиё жамоаси 3 марта кўпайган. Жадвалда берилган норасмий маълумотга кўра, ўзбекистонликлар сони 500 кишини ташкил этади. Бу борада энг кичик кўрсаткич Янги Зеландия (6 киши), Қатар (10 киши), Португалия (12 киши) ва БААда (15 киши) бўлса, энг кўп жангарилар Сурия ва Ироққа Тунис (7 минг киши), Иордания (2.5 минг киши), Саудия Арабистони (2.5 минг киши), Россия (2.4 минг киши, асосан Чеченистон ва Доғистон вакиллари), Туркия (2-2.2 минг киши), Марокаш (1.5 минг киши) ва Мисрдан (минг киши) келган.\nИШИД таркибида Ғарбий Европа вакилларининг умумий сони 5 минг кишидан ошади. Уларнинг 4 минг нафари Франция, Буюк Британия, Германия ва Бельгия фуқароларидир. Шу билан бирга, Ғарбий Европа намояндаларининг аксарият қисми у ердаги ёпиқ мусулмон жамоаларидан келиб чиққани таъкидланмоқда.\nМДҲ давлатлари вакилларининг умумий сони 4.7 минг кишини ташкил қилган.


17:00 / 17 январь 2752 pdf Ўқиш режими + -\nيَا أَيُّهَا النَّبِيُّ قُل لِّأَزْوَاجِكَ وَبَنَاتِكَ وَنِسَاءِ الْمُؤْمِنِينَ يُدْنِينَ عَلَيْهِنَّ مِن جَلَابِيبِهِنَّ ۚ ذَٰلِكَ أَدْنَىٰ أَن يُعْرَفْنَ فَلَا يُؤْذَيْنَ ۗ وَكَانَ اللَّهُ غَفُورًا رَّحِيمًا۝\n«Эй Набий, жуфтларингга, қизларингга ва мўминларнинг аёлларига айт: жилбобларини ўзларига яқин қилсинлар. Ана ўша танилмоқлари ва озорга учрамасликлари учун яқинроқдир. Аллоҳ ўта мағфиратлидир, ўта раҳмлидир» (Аҳзоб сураси, 59-оят).\nҲа, исломий ҳижоб кийими мўмина аёлларнинг мўминалик аломатлари – белгиларидир.\nБугунги аёлларчи?! Бугунги эркакларчи?!\nЎзига маҳрам бўлган, масъул бўлган аёл-қизларнинг аврати беркилишининг, номаҳрамлар олдида холи қолмаслигининг чорасини кўраётганлар бор.\nАммо бошқаларчи?! Қолган эркагу аёлларчи?!\nАёл киши эркалик қилибми, жоҳиллик қилибми ёки итоатсизлик қилибми, авратини беркитмай кўчага чиқаётган бўлса, ўша уйда унга масъул эркаклар йўқми?!\nНаҳотки, шундай аёллар яшайдиган уйдаги эркакларнинг ҳамияти, рашки бўлмаса?!\nАёл-қизларига бегоналарнинг суқланиб қарашидан ўша масъул эркакларнинг эти сесканмаса?!\nЎзи соғлом бўла туриб, аёли билан бирга яшаб туриб, рўзғорлик олганими, газлама олганими, бозорга аёлининг бир ўзини юбориш ҳамиятсизлик.\nАёли билан бозорга бирга бориб, агар соқов бўлмаса, эркак сотувчи билан ўзи гаплашиш ўрнига аёлини гаплаштириш, хотинининг бегона эркак билан гаплашишига жим қараб туриш даюслик.\nУйида улфатларини меҳмон қилаётганда, аёлига «Ке, ўртоқларим билан кўриш» дейиш пасткашлик, даюслик.\nДўстимиз уйимизга меҳмондорчиликка келса, аёлимиз унга кўринмаслиги керак.\nАфсуски, баъзи хонадонларда аёл эрининг дўсти билан «Муллака, яхши келдингизми? Уй ичлар, фарзандлар омонми? Уларни ҳам бирга олиб келмабсизда?!» деган маънода кўришиш ҳолати юз беради.\nЁки эр жониворнинг ўзи «Бу келининг бўлади. Таниш, онаси, бу оғайним фалончи» деганга ўхшаш таништирувлар содир бўлади.\nИккала танишиш, гаплашиш ҳолатигаям мутлақо йўл қўймаслигимиз керак. Чунки биз ҳамиятли, рашкли эркаклармиз, мусулмонмиз!\nعبد الرفيق 12:57 / 19 январь\nجزاكم الله خيرا كثيرا كثيرا كثيرا\nAbdulloh 19:19 / 17 январь\nМана шундай мақолаларни барча жойларга тарқатиш керак\nDostonxon 18:59 / 17 январь\nЖуда катта фойда олдим раҳмат сизларга.\n15:00 / 17 январь 1060\nСенга дўзах очилар эди\n08:00 / 18 январь 797\n3206 18:00 / 08.07.2019\n2215 17:30 / 26.05.2020\n1342 15:30 / 02.11.2020\nАллоҳ таоло айтади.Бирбирларингизни яъни, мўминмўминни ўлдирмангиз, Нисо сураси, 29оят.Яъни, ҳиндларнинг жоҳилларига ўхшаб, ўзўзингизни ўлдирмангиз ёки ўзингизни давоми...\n1823 12:00 / 29.04.2019


Кемёнг университети делегациясининг ташрифи – MRDI\nКемёнг университети делегациясининг ташрифи\n2019 йил 16 июль куни Камолиддин Беҳзод номидаги Миллий рассомлик ва дизайн институтига Жанубий Кореянинг Кемёнг университети профессори Жанг Ли Кёнг бошчилигидаги делегация ташриф буюрди. Делегация институт ректори Н.Сайфуллаев ҳамда институт раҳбарияти томонидан кутиб олинди.\nУшбу ташрифдан кўзланган мақсад, икки давлатнинг таълим муассасалари ўртасида ўрнатилган ҳамкорлик доирасида имзоланган меморандуми асосида қилинаётган ишлар билан танишишдан иборат эди. Ҳар икки томоннинг танишувидан сўнг, мақсадга муфовиқ институтда Кимёнг университети билан тузилган ҳамкорлик шартномасига биноан, қўшма таълим дастури асосида таълим йўналишининг жорий этилганлиги юзасидан суҳбат бўлиб ўтди. Бундан ташқари бакалавр, магистратура, докторантурада ўқиш талаблари ҳақида маълумотлар берилди. Делегация аъзолари ва институт раҳбарияти аъзолари томонидан қизиқтирилган таълим жараёнидаги фаолиятга доир саволларга етарлича жавоб берилди. К.Беҳзод номидаги Миллий рассомлик ва дизайн институти ҳамда Кимёнг университети фаолиятини ўраганишга бағишланган ушбу учрашув сўнгида икки томоннинг эсталик совғалари топширилди.\nСуҳбат якунида мазкур делегация институт фаолияти қай даражада олиб борилаётганлиги билан яқиндан танишиш учун факультетларга таклиф этилди. Институтнинг Тасвирий санъат факультети ва Амалий санъат факультети билан танишди. Факультетлар жойлашган қаватларда намуна сифатида илинган тасвирий ва амалий санъат йўналишларга хос бўлган асарлар ҳақида батафсил маълумот бериб ўтилди.\nЁзги таътил кунларида болалар билан маҳорат дарси ўтказилди


Нигерия ҳукумати нефть тўкилиши учун Shell компаниясидан 6 млрд евро ундирмоқчи\n07:30 / 05.05.2016\nНигерия ҳукумати суд орқали Royal Dutch Shell инглиз-ирланд компаниясидан 2011 йилда нефть тўкилиши учун 6 млрд евро ундирмоқчи. Бу ҳақда Financieele Dagblad нашрига иқтибос келтирган ҳолда RNS хабар бермоқда.\nНигерияда ҳисобланишича, нефть тўкилиши ҳудуднинг экологияси ва иқтисодиётига катта зиён етказган. Шу сабабли мамлакат маҳаллий аҳолига етказилган зиён учун 884 млрд нигерия найри (3,9 млрд евро), нефть тўкилишидан зарар кўрилган ҳудудларни тозалаш учун 495 млрд нигерия найри (2,2 млрд евро) ва суд харажатлари учун 50 млн нигерия найри (218 минг евро) товон пули ундирмоқчи.\nБундан ташқари, Нигериядаги иккита қабила ҳам компания устидан судга шикоят аризаси топширган.


Sayyod-shou - galamis\nЕсть люди на которых гравитация сыграла злую шутку.\nЖурналистлар билан санъат олами ўртасида уруш бошламоқда!\nАлишер Узоқов билан боғлиқ жанжал аслида кимни ва нимани деб бўлган?\nАлишер Узоқов билан боғлиқ можаро хақидаги мақола сайтимиздан олинганлик сабаби, бу барча можароларнинг сабабчиси…бир озод мухбир бола бўлиб чиққани маълум бўлди.\nУ актер Алишер Узоқов ва фильм ижодий жамоасини журналистларга қарши қилиб бу можароларни бошлади. Натижада шунча ғавғо, икки журналист қизлар жанжали натижасида бирига тан жарохат етказиб, туман ИИБсига ариза ёзилиб, суд тиббий экспертизасидан ўтган.\nБир газета редакциясида ички низом, тартиб бузулиб бир-бирлари билан жанжал бошланган.\nБу хаммасининг замирида эса бир ғаламис мухбир.\nГадонинг душмани гадо бўлади дегандек, бизнинг сайтимиз уларнинг сайтидан рейтинг бўйича анча ўзиб кетганлиги унга уйқу бермаган. Сўнгги пайтлар бундай холатлар, хусусан бизнинг сайтимиз орқасидан жанжал билан ўзларига пиар қилиш модага айланди, натижада шунча жанжал ва журналистика оламидаги шармандаликлар.\nАлишер Узоқов билан боғлиқ бу мақолани фильм ижодкорлари билан ўзаро келишиб жанжалга бархам берганимиздан сўнг сайтимиздан олиб ташлагач... Ўша мухбир барчасини замирида ўзи эканлигини билдириб қўйди.\nЯъни, ўзини сайтига жанжални давомлаш ниятида фильм ижодкорлари номидан журналистларга қарши мақолалар ёзмоқда.\nЖахонгир Ахмедов “Уйланиш” фильми режиссери:\n-Билмасам нималар бўлмоқда, ўзим хам хайронман, бизлардан фойдаланишмоқда, вахоланки Алишерни хам кимлардир жанжалкаш қилиб кўрсатишларига қарамай у хам хайрон. У мухбир бола билан боғлансак, Сиз (Сайёд) билан келишганмиз дейди, тушунмаяпман. Кимга керак бу жанжаллар? Бизларни бошқа қиладиган ишимиз йўқми?\nМана Сизга бир тиррақи бузоқнинг самараси. Унинг самара “хиди”дан қанча жанжал, кўз ёш, ва келишмовчиликлар.\nУ сайтни кўрсатиб уларга пиар қилмаймиз, шоу-бизнес оламида хамма бу нарсани тушуниб бўлди.\nБиз орқадан эмас шартта юзга адолат нишонини ўқталишга ўрганганимиз учун, орқадан "орқа стилида" иш тутадиган баъзиларни олдиндан огохлантиришимизга қарамай, қабихлик қилишни давомлар экан, нишон остига яхшилаб олишимизга тўғри келади.\nЯқин кунлар барча фактлар, гувохлар фикри, у мухбирдан азият чекканлар баёноти, уларнинг хизматларидан аста-секинлик билан воз кечаётган студиялар, сўнгги унинг интервьюсини тан олмай уни судга бермоқчи бўлганлар билан хаммасини сайтимиз ва республика гезаталарида ошкор қиламиз.\nАлбатта уларнинг сайтлари хақида хам ажойиб пиар тақдим қилинади. Албатта худди шундай фактлар билан.\nТўғри, журналистлар орасида бу жанжаллар яхши эмасдир, лекин кечирасизу, агар бу каби ғаламислик ва қабихликларни қилишар экан тинч туришга хожат йўқ, шоу-бизнес олами хам, халқ хам билсин хақиқатни.\nМаънавият кушандаси ўз жазосини олиши шарт.\nPosted: 09:00, October 27, 2009


Коронавируснинг янги штаммининг энг хавфли жиҳати айтилди | Qalampir.uz\nКоронавируснинг янги штаммининг энг хавфли жиҳати айтилди\nОлам\t26 Декабрь 2020 09:44 15391\nЛондон Гигиена ва тропик тиббиёт мактаби юқумли касалликларни математик моделлаштириш маркази олимлари коронавируснинг янги турининг асосий хавфи ҳақида маълумот берган. Бу ҳақда "Phys.org" хабар берган.\nУларнинг фикрига кўра, коронавируснинг "британча" штамми шифохонага ётқизилганлар сонининг ўсишига, шунингдек, ўлим статистикасидаги салбий ўзгаришларга олиб келади.\nМутахассисларнинг қўшимча қилишича, вируснинг ушбу тури уни юқтирган одам учун катта хавф туғдириш ёки туғдирмаслиги ҳозирча аниқланмаган. Бироқ, олимлар штамм ўта юқумли бўлиши мумкинлигини таъкидлаган.\nШунингдек, олимларнинг айтишича, агар ҳукуматлар таълим муассасаларини ёпиш тўғрисида қарор қабул қилмаса, давлатлар томонидан ўрнатилган минтақавий чекловлар янги COVID-19 штаммининг тарқалишига ҳеч қандай таъсир кўрсата олмайди.\nАввалроқ, коронавируснинг янги тури сентябрь ойида Буюк Британияда пайдо бўлиб, ноябрь ойининг ўрталарида фаол тарқалишни бошлагани ҳақида хабар берган эдик.\nШундан сўнг, Буюк Британия Ҳукумати янги чекловлар ўрнатилишини эълон қилди. Кўрилаётган чоралар фонида Лондон аҳолиси шаҳар ташқарисига чиқиб кетишга ҳаракат қилиб, темир йўл станцияларида тўпланди. Шунингдек, бир қанча давлатлар янги турдаги коронавирус қўрқуви сабаб Буюк Британия билан авиарейсларни тўхтатди.\n27 Февраль 09:21 27661\n25 Февраль 13:34 24546\n26 Февраль 16:24 19972\n25 Февраль 18:44 17987\n25 Февраль 16:43 17942


Вазирлик: Жамбулдаги фожиада жабрланганларнинг ҳар бирининг соғлиғи алоҳида назоратга олинди\nЎзбекистон 12:20 / 21.04.2019 10634\n20 апрель куни тонгги соат 05:09 да Қозоғистоннинг Жамбул вилояти Қордай туманидаги «Чимкент- Олмаота» трассасининг 181-километрида автобус иштирокида йўл–транспорт ҳодисаси рўй берди. 49 нафар йўловчиси бўлган автобус ҳалокатга учраши оқибатида 11 ҳалок бўлган. Бахтсиз ҳодиса оқибатида вафот этганларнинг 3 нафари Ўзбекистон фуқаролари бўлиб, яна 13 нафар ўзбекистонлик турли даражада жароҳатланган.\nМамлакатимиз Президенти Шавкат Мирзиёевнинг жабрланганларга зудлик билан тиббий ёрдам кўрсатиш ва юртимизга олиб келиш бўйича берган топшириғига кўра, ҳукумат комиссияси тузилиб, махсус самолёт ажратилди. Йўл-транспорт ҳодисаси натижасида жароҳатланган ҳамюртларимиз ушбу бортда мамлакатимизга олиб келинди. Авиаборт билан Соғлиқни сақлаш вазирлигининг масъул ходимлари, Республика шошилинч тиббий ёрдам илмий маркази директори Козим Маҳкамов бошчилигидаги шифокорлар гуруҳи ҳам етиб борди.\n— Биз махсус авиаборт билан етиб борганимизда қозоғистонлик шифокорлар томонидан жароҳатланган ҳамюртларимизга тезкор биринчи тиббий ёрдам кўрсатилган эди, — дейди Козим Маҳкамов. — Шифокорлар гуруҳи Фавқулодда вазиятлар вазирлиги ходимлари билан жароҳатланганларни авиабортга чиқаргач, бортнинг ўзида уларнинг саломатлиги қайта текширувдан ўтказилди. Керакли муолажалар зудлик билан бажарилди. Ўзбекистонда бизни махсус жиҳозланган «Тез тиббий ёрдам» автомашиналари кутиб олди ва беморлар зудлик билан Республика шошилинч тиббий ёрдам илмий марказига етказилди.\nЖароҳатланганлар орасида қорақалпоғистонлик 34 ёшли Омирбек Хайитбаевнинг жароҳати анча оғир эди. Агар унга ўз вақтида малакали тиббий ёрдам кўрсатилмаса, ҳаёти хавф остида қолаётган эди. Шифокорларнинг шошилинч равишда уринишлари натижасида Омирбек Хайтибаевда мураккаб жарроҳлик операцияси муваффақиятли ўтказилди. Ҳозир бемор ўзини яхши ҳис қилмоқда.\n— Авариядан кўпчилигимиз ўзимизни йўқотиб қўйдик. Чунки қаттиқ қўрққан эдик, — дейди ҳозирда Республика шошилинч тиббий ёрдам илмий марказида даволанаётган қашқадарёлик Аббос Олжабаев. — Шундай пайтда кимга хабар бериш, кимдан ёрдам сўрашни ҳам билмай қолар экансан. Шунда эшитдикки, Президентимиз бизни Ватанимизга олиб кетиш учун самолёт юборган эканлар. Буни эшитиб, ҳаммамиз йиғлаб юбордик. Ахир, ўзга юртда оғир аҳволда турганингда сендан хавотир олиб, Президентнинг ўзи самолёт юборса бундан қувонмай бўладими...? Барча ғамхўрликлари учун давлатимиз раҳбарига раҳмат. Биз қаерда бўлмайлик, Ватан ҳимоясида эканлигимизни ҳис қилдик.\nҲозирда юртимизга келтирилган фуқароларимизга Республика шошилинч тиббий ёрдам илмий марказида малакали тиббий-жарроҳлик муолажалари кўрсатилмоқда. 20 апрель соат 12:00гача уларнинг 2 нафарига мураккаб жарроҳлик амалиётлари муваффақиятли ўтказилган бўлса, айни пайтда яна 3 нафар бемор операция столига олинган.\nРеспублика шошилинч тиббий ёрдам илмий марказида ҳалокат оқибатида жабрланганларга юқори малакали тезкор ва сифатли тиббий ёрдам кўрсатиш учун барча шарт-шароитлар яратилган. Қўшимча дори-дармон ва тиббий воситалар етказиб берилган.\n11:00 / 22.05.2020 65685


Таваллуд топган сана: 1936 йил\nБолалар ва катталар шоири, айни чоғда таржимон. Миразиз Аъзам ўз фаолиятини талабалик йилларидан бошлаган. Ўттиздан зиёд ҳикоялар, шеърлар, романлар, турк адабиёти достонларини таржима қилган.\n1936 йил Тошкентда туғилган. Тошкент давлат университетини тамомлагач, Тошкент телестудиясида, “Ғунча” ойномасида ва бошқа таҳририятларда муҳаррир бўлиб ишлаган. Кўп йиллар давомида Ўзбекистон Ёзувчилар уюшмаси маъмуриятида маслаҳатчи бўлиб фаолият юритган.\nИлк шеърлари 1960 йил нашр этилган, 1964 йил “Металлург” номли шеърий тўплами чоп этилган. Шундан сўнг “Ақлли болалар” (1969), “Сенга нима бўлди” (1970), “Бир чўнтак ёнғоқ” (1990) номли болалар учун шеърий тўпламлари босмадан чиққан. Шоир ўз шеърларида болалар туйғулари орқали одамларни ва дунёни яхшилик ва ёвузликни англашга чорлайди.\nШоир, шунингдек, катталар учун ҳам ёзган. Масалан, “Севаман” (1977), “Туйғулар” (1980), “Сабот” (1983) каби шеърлари ўзининг ҳаётийлиги ва гўзаллиги билан китобхон қалбини эгаллаб олади.\nМиразиз Аъзам, шунингдек, шижоатли ва дадил публицистдир. Адабий меросни сақлашга қаратилган бир нечта мақолалари ҳам бор. У томонидан қилинган турк, рус, немис адабиётшуносларининг китобларини таржимаси кўплаб мутахассислар ва китобхонлар эътиборини тортган.\nШунингдек, у ўттиздан зиёд ҳикоялар, шеърлар, романлар, Нозима Ҳикмат, Нажиба Хожи, Маҳмат Осиф, Бадиуззамон Али Оқбош, Урфон Камол каби турк адабиётшуносларининг достонларини таржима қилган.\nУшбу хизматлари учун у Туркиянинг адабий жамияти томонидан эътироф этилган. 1993 йилнинг декабрида Туркийнинг Ёзувчилар уюшмаси уни ўзининг Ўзбекистондаги рамзи деб эълон қилди.


Суд-ҳуқуқ тизимида оламшумул ўзгаришлар кутилмоқда (тўлиқ рўйхат) | Qalampir.uz\nСуд-ҳуқуқ тизимида оламшумул ўзгаришлар кутилмоқда (тўлиқ рўйхат)\nЖамият\t01 Июль 13:58 8833\nАввал хабар берганимиздек, кеча, 30 июнь куни Шавкат Мирзиёев раислигида одил судловни таъминлаш ва коррупцияга қарши курашишга бағишланган йиғилиш ўтказилди\nЙиғилиш натижаларига кўра қуйидагилар амалиётга тадбиқ этилади:\nБундан буён депутат ва сенаторлар ўзлари сайланган ҳудудларда судьялар корпуси, сектор раҳбарлари ва жамоатчиликни жалб қилган ҳолда Одил судловга кўмаклашиш ва коррупцияга қарши курашиш бўйича мунтазам равишда мулоқотлар ўтказиб борадилар.\n“Инсон қадр-қиммати - энг олий қадрият” махсус ўқув модули бўйича барча ҳуқуқ-тартибот идоралари раҳбар ходимларини ўқитиш вазифаси юклатилди.\nМутасадди идораларга Тергов институтини ташкил этиш, терговчилик касбини эгаллашга мутлақо янги талабларни ишлаб чиқиш, соҳага илғор тажриба ва стандартларни жорий этиш вазифалари қўйилди.\nТергов жараёнидаги хатолар суд мажлисида аниқланса, прокурор суднинг тугашини кутиб ўтирмасдан, ўз ташаббуси билан айбловдан воз кечадиган тартиб жорий этилиши лозимлиги қайд этилди.\nСуд тизимида “назорат тартибида ишларни кўриш” амалиётидан тўлиқ воз кечилади.\nСудьяларнинг адолатли қарор қабул қилишларига таъсир ўтказувчи барча омилларни, шу жумладан Олий суд раиси ва Бош прокурорнинг протест келтириш ҳуқуқи бекор қилинади.\nХусусийлаштириш натижаларини қайта кўриб чиқишни бекор қилиш, умуман, давлат идораларининг бундай ташаббус билан чиқишига йўл қўймайди ва бу қонунда мустаҳкамланади.\nЕрга бўлган ҳуқуқлар кафолати кучайтирилиб, мулкий ҳуқуқларни бекор қилиш фақат суд тартибида ҳал этилишини қатъий белгиланади.\nАдвокатлик фаолиятини бошлаши учун ёш мутахассислардан 2 йил юридик стаж талаб этиш бекор қилинади, талабаликдан адвокат ёрдамчиси сифатида амалиёт ўташ тартибини жорий этилади.\nЮридик олий ўқув юртларида “адвокатлик фаолияти” мутахассислиги бўйича магистрлар тайёрланадиган бўлди.\nДавлат ҳисобидан юридик ёрдам кўрсатадиган адвокатларни электрон танлаш тизимини ишга тушириш топшириғи берилди. Бу дастлаб пойтахт Тошкентда эксперимент тариқасида жорий этилади.\nОлий судда ягона “Адолат” ахборот тизимлари комплексини ишга туширилади. Бунда барча учун судларга электрон мурожаат қилиш, мурожаатлар ҳолатини онлайн тарзда кузатиш, тарафларга маълумотларни электрон шаклда юбориш имконияти яратилади.\n“Коррупциядан ҳоли” дастури ишлаб чиқилади. Бунда очиқлик ва ошкораликни таъминлаш ҳамда соҳаларни рақамлаштириш энг асосий вазифа бўлади.\nКоррупцияга қарши курашиш агентлигини коррупцияга қарши курашиш ишларининг ҳолатини таҳлил қилиб, ҳар йили Президент ва Олий Мажлис палаталарига миллий ҳисобот киритиб боради.\nКоррупцияга қарши курашишда кадрлар тайёрлаш масаласига жиддий эътибор берилади. Бунинг учун Давлат бошқаруви академияси ва Тошкент давлат юридик университетида коррупция муаммоларини ўрганиш бўйича алоҳида ўқув модули, махсус кафедра ва магистратура мутахассислиги очилади.\nРаҳбар ходимлар, айниқса, ҳокимларнинг бу борадаги билим ва кўникмаларини шакллантириш бўйича малака ошириш курслари ташкил этилади.\n27 Октябрь 12:45 32744\n26 Октябрь 11:42 31178\n26 Октябрь 20:44 28477\n26 Октябрь 22:22 28167\n27 Октябрь 09:58 26347


Хитой «Бир йўл, бир макон»га беш...\n21.04.2019 14:28 0 1621\nХитой «Бир йўл, бир макон» ташаббусига қўшилган мамлакатларга охирги беш йилда 90 миллиард доллар сармоя киритди, деб хабар берди «РИА Новости».\nОчиқланган маълумотларга кўра, Хитой компаниялари «Бир йўл, бир макон» мамлакатларида умумий қиймати 30 миллиард доллардан ошувчи савдо-иқтисодий зоналар барпо этиб, 300 минг кишини иш билан таъминлаган.\nХХР тижорат вазирлиги вакили Гао Фэннинг таъкидлашича, 2013—2018 йилларда Хитой ва ушбу интеграциялашув ташаббусига қўшилган мамлакатлар ўртасида савдо айланмаси йилига ўртача 4 фоиздан ўсиб бориб, 6 триллион долларга етди. Бу ХХР маҳсулотлари умумий айланмасининг 27,4 фоизини ташкил этади.\nХориж бугун, 14:13\nХориж бугун, 11:40\nСирли дард аёлнинг қорнини коптокдек шишириб юборди (видео)\nХориж бугун, 04:32


Тошкентнинг тарихий дарвозаларини тиклаш вақти етди - Уч илдиз\n2200 йиллик тарихга эга Тошкент қўҳна маданият ўчоқларидан бири ҳисобланади.\nБуюк Ипак йўли марказларидан бирида жойлашган шаҳарга тўхтовсиз карвонлар келиб-кетиб турган ва бу йирик бозорлар қурилиши, ҳунармандчиликнинг ривожланиши ҳамда шаҳарсозлик анъаналарининг пайдо бўлишига сабаб бўлган.\nТошкент кўплаб босқинчиликларни бошидан кечиргани тарихдан маълум. Шу сабаб шаҳар аҳолиси доимо ташқи душмандан ҳимояланиш чораларини кўрган. Шаҳар атрофида мустаҳкам мудофаа истеҳкоми — деворлар қурилган. Албатта, девор бўлгандан кейин унинг дарвозалари ҳам бунёд қилинади. Жумладан, Тошкент мудофаа деворининг 12 та дарвозаси (Тахтапул, Лабзак, Қашқар, Қўқон, Қўймас, Бешёғоч, Камолон, Самарқанд, Кўкча, Чиғатой, Сағбон, Қорасарой) ва иккита қофқаси (яъни, 1 нафар отлиқ кириб чиқадиган туйнукчаси) бўлган.\nАмир Темур даврида дарвозалар масъуллиги шу яқин атрофда яшайдиган маҳалла зиммасига юклатилган. Шунинг учун айрим дарвозалар маҳалла номи билан аталган бўлса, бошқалари йўналишларга қараб номланган. Масалан, шаҳарнинг Фарғона водийсига қараган томонидан қурилган дарвоза Қўқон, ғарб томонидаги дарвоза эса Самарқанд деб номланган. Ҳар бир дарвозанинг калити бўлган. Қуёш ботгандан сўнг ёпилган дарвозани шаҳар ҳокимининг рухсатисиз очишга ҳеч кимнинг ҳаққи бўлмаган. Ўн икки дарвоза ортида эса ҳаёт қизғин давом этган. Тарихчи олим Ҳамид Зиёевнинг “Тарих — ўтмиш ва келажак кўзгуси” асарида 1741 йили Тошкентга келган татар савдогари Шубай Арслоновнинг Тошкент ҳақидаги маълумотлари келтирилиб, шаҳарнинг ўша даврдаги ташқи ва ички манзараси қуйидагича тасвирланади:\n“Тошкент шаҳри қалин пахса девор ва зовурлар билан ўраб олинган. Шаҳар катталиги жиҳатидан Қозон шаҳрига тенг келади. Унинг ўн икки дарвозаси бор. Бу ерда иморатлар тартибсиз ҳолда пахса девор билан қурилган. Шаҳарда боғ ва масжидлар кўп. Катта масжидларда кўпчилик бўлиб намоз ўқиганлар. Дарвозалар олдида алоҳида миршаблар туради. Уларда тўп йўқ, узоққа отадиган милтиқлар бор. Бундай милтиқлар Тошкентда ясалади. Шаҳарни ўн икки кишидан ташкил топган кенгаш бошқарган. Ҳукумат қароргоҳи Кўкча дарвозаси ёнидаги қалъада иш юритади. Тошкентдан Туркистонгача бўлган йўлни юк карвони олти кунда босиб ўтган. Иргиз дарёсидан Уфагача уч кун, Бухорогача ўн кун, Балхга йигирма кун, Бадахшонгача ўн беш кун юрилган”.\nТошкент чор Россияси томонидан босиб олгандан сўнг, ўн икки дарвоза рамзий олтин калитини генерал Черняев 1865 йилда Петербургдаги ҳарбий музейга топширган. 1890 йилдан бошлаб Тошкентда янги шаҳар барпо этилиши сабаб, унинг чегараси кенгайиб тарихий дарвозалар аста-секин бузиб ташланган. Айримлари тарихий обида сифатида Ўзбекистон Фанлар академиясининг тарих музейида сақланмоқда. Россияга олиб кетилган калитлар 1933 йилда Ўзбекистонга олиб келинди ва текширув ўтказилиб, уларнинг соф олтиндан ясалгани аниқланди. Ҳозирда бу калитнинг ўн биттаси Марказий банкида сақланаётган бўлса, биттаси Ўзбекистон халқлари тарихи музейида кўргазмага қўйилган. Бу калитларнинг ҳар бирида ясалган вақти (ҳижрий 1282 йил) ва дарвозалар номи ёзиб қўйилган. Тарихий манъбаларни варақласангиз Тошкент дарвозалари тарихига оид яна кўплаб бир-биридан қизиқлари маълумотларга дуч келасиз.\nШу ўринда пойтахтимиз ўтмиши билан боғлиқ ушбу дарвозаларни қай тиклаш вақти етганини алоҳида таъкидлаш лозим. Тўғри, бугун бу дарвозалар харобалари сақланмаган. Лекин 12 дарвозанинг тарихий жойи аниқланиб, рамзий дарвоза қурилса, тарих, ота-боболаримиз олдида шувут бўлган юзимизни бироз бўлса-да кўтарган бўлармидик.\nМамлакатимизда ташқи ва ички туризмни ривожлантириш борасида кенг кўламли амалий саъй-ҳаракатлар бошланган бир пайтда бу масала янада муҳим аҳамият касб этмоқда. Чунки Тошкент тарихидан бироз хабардор хорижий сайёҳ: “Бизга Кўкча ёки Чиғатой дарвозасини кўрсатинглар”, — деб сўраб қолса, қаерга олиб борамиз?! Қолаверса, ёшларга синфда Тошкент дарвозалари ҳақида соатлаб гапирганда кўра, уларга рамзий бўлса-да қурилган дарвозаларни бир-бир кўрсатсак, дарс самарадорлиги янада юқори бўлмайдими? Албатта, бўлади. Гап ташаббус кўрсатиб, уларни қандай меъморий шаклда қуришимизда. Дарвозаларни тарихчи олимлар, меъморлар билан маслаҳатлашиб, шунчаки ҳозирги замонавий кўринишда эмас, иложи бўлса ўша давр шакл-шамойилидан келиб чиққан ҳолда бунёд этиш мақсадга мувофиқ. Атрофи ободонлаштирилиб, одамлар ўтириб ҳордиқ чиқарадиган жойга айлантириш лозим. Дарвоза пештохига унинг номини ёзиб, ёнидаги кўрсатиш тахтачасига тарихи ҳақида зарур маълумотларни муҳирласак янада савобга қолардик. Керак бўлса, дарвозанинг рамзий калитини ҳам осиб қўйиш зарур.\nХалқ депутатлари Олмазор туман Кенгашидаги ЎзМТДП депутатлик гуруҳи томонидан ўтган йилнинг сентябр ойида моддий маданий мерос объектларини хатловдан ўтказиш вақтида туман ҳудудида жойлашган дарвозалар — Чиғатой, Сағбон, Қарасарой ва Тахтапул тарихи ҳам ўрганилиб, уларнинг рамзий мақомини тиклаш масаласини кўтарган эди.\nЖорий йилнинг 7 феврал куни ЎзМТДП депутатлари Халқ депутатлари Олмазор туман Кенгашининг XVII сессиясига Ўзбекистон Республикаси Президентининг “Ички туризмни жадал ривожлантиришни таъминлаш чора-тадбирлари тўғрисида”, “Моддий маданий мерос объектларини муҳофаза қилиш соҳасидаги фаолиятни тубдан такомиллаштириш чора-тадбирлари тўғрисида” қарорлари ҳамда “Туризм тўғрисида”ги Ўзбекистон Республикаси Қонунининг ижросини тўлиқ ва самарали таъминлаш, жумладан, тумандаги тўртта тарихий дарвозанинг рамзий кўринишини тиклаш масаласи ҳам киритилди. Қизғин муҳокамадан сўнг ушбу масала бошқа партиядан сайланган депутатлар томонидан ҳам бир овоздан маъқулланди. Сессиянинг бу ҳақда қарори қабул қилиниб, бир қатор вазифалар белгиланди. Эндиги вазифаси сессияда бу борада белгиланган вазифаларнинг ижроси тўла таъминланишини назорат қилишдан иборат.\nNext story Шавкат Мирзиёев: Илмли одамлар – мамлакатимизнинг олтин фонди\nPrevious story Пайғамбаримиз (С.А.В) амакиваччасининг қабри Самарқандда эканини биласизми?